TH LANTIK DUA PENGURUSAN KANAN BAHARU

KUALA LUMPUR: Lembaga Tabung Haji (TH) hari ini mengumumkan dua pelantikan baharu bagi pengurusan kanan selaras usaha memantapkan kepimpinan organisasi pengurusan haji negara itu.

TH dalam kenyataannya berkata, dua pegawai kanan itu adalah Rozita Khamsiah Othman yang dilantik sebagai Setiausaha Lembaga berkuat kuasa 9 Mac lalu dan Ahmad Shahriman Johari dilantik sebagai Pengurus Besar Hal Ehwal Awam dan Komunikasi Korporat Kumpulan pada 1 April 2020.

Rozita Khamsiah mempunyai pengalaman luas sebagai penasihat undang-undang dalaman dan setiausaha syarikat berlesen dari pelbagai industri termasuk institusi kewangan kerajaan, pembinaan dan pembangunan hartanah.

“Sebelum menyertai TH, beliau berkhidmat sebagai Naib Presiden Kanan di Medini Iskandar Malaysia Sdn Bhd dan bertanggungjawab dalam aspek pengurusan undang-undang syarikat termasuklah memimpin, mengurus dan memantau penyampaian khidmat nasihat undang-undang.

“Ini termasuklah kepada Lembaga dan ahli-ahlinya dalam aspek litigasi, pentadbiran undang-undang dan perkhidmatan undang-undang bagi pengurusan risiko organisasi.

“Beliau juga pernah berkhidmat dengan Malaysia Debt Ventures Berhad, KUB Malaysia Berhad dan Kumpulan Maju,” kata kenyataan TH di sini hari ini.

Manakala Ahmad Shahriman yang memegang Ijazah Kesusasteraan Bahasa Inggeris dari Acadia University, Kanada dilantik sebagai PengurusBesar Hal Ehwal Awam dan Komunikasi Korporat Kumpulan pada 1 April lalu.

“Ahmad Shahriman sebelum ini adalah Ketua Komunikasi Korporat di Sime Darby Property Berhad, bertanggungjawab dalam mengurus hal ehwal perhubungan awam serta komunikasi syarikat tersebut.

“Beliau mempunyai pengalaman luas dalam perhubungan media dan pernah memegang jawatan Ketua Pengarang Berita di New Straits Times (NST),” kata kenyataan itu.

Pengarah Urusan Kumpulan dan Ketua Pegawai Eksekutif TH, Datuk Nik Mohd Hasyudeen Yusof berkata, kehadiran Rozita dan Ahmad Shahriman yang memiliki pengalaman luas serta kepakaran dalam bidang masing-masing adalah usaha untuk mengukuhkan TH dengan kepimpinan profesional.

“TH mengalu-alukan pelantikan ini dalam usahanya menjadi sebuah institusi Islam yang dihormati kerana pencapaian dan tadbir urus yang baik,” katanya dalam kenyataan itu. — AlHijrah Online


E.U. BERANG SEKOLAH YANG DITAJA DIMUSNAHKAN ISRAEL

BAITULAHAM: Puluhan pelajar berusia antara enam hingga sembilan tahun terkejut apabila sekolah mereka lenyap sama sekali sebaik tiba untuk proses pembelajaran, pada Ahad.

Sekolah yang dibina melalui dana daripada Kesatuan Eropah (EU), Sekolah Jibb Al-Deeb itu dirobohkan tentera Zionis, sekali gus menyebabkan sekurang-kurangnya 60 muridnya buntu untuk mengharungi proses pendidikan.

Lebih mendukacitakan, tentera penjajah turut melepaskan gas pemedih mata kepada penduduk Palestin yang berada di sekitar kawasan sekolah berkenaan.

Tindakan tentera penjajah itu mendapat kecaman EU, malah menyifatkan perbuatan meroboh sekolah adalah tindakan yang dilarang di bawah undang-undang antarabangsa.

“Hak pelajar untuk mendapatkan Pendidikan harus dihormati,” menurut ciapan di laman Twitter EU and Palestinian.

Memetik ciapan itu lagi, tindakan meroboh sekolah itu hanya akan menambahkan lagi kesengsaraan hidup rakyat Palestin, dan akan mengundang situasi lebih tegang dalam konflik Palestin dengan penjajah.

Difahamkan, perlakuan biadab tentera berkenaan ke atas sekolah terbabit dibuat selepas petisyen dibuat oleh pertubuhan Regavim, yang diasaskan oleh beberapa individu termasuk Menteri Kewangan penjajah, Bezalel Smotrich.

Sementara itu, petugas media yang membuat liputan dan merakam proses perobohan berkenaan diusir anggota-anggota tentera Israel.

Dalam satu rakaman video yang dikongsi laman Twitter Quds News Network, kelihatan sekurang-kurangnya lima hingga enam orang petugas media dihalau dan ditegah daripada membuat rakaman oleh tiga anggota tentera penjajah. –Alhijrah Online


KORONAVIRUS: 34 RAKYAT MALAYSIA TERPAKSA BERADA DI WUHAN

PUTRAJAYA: Seramai 34 rakyat Malaysia yang sepatutnya dijadualkan pulang bersama 107 yang lain dalam Misi Bantuan Kemanusiaan dan Bencana hari ini terpaksa berada di Wuhan.

Timbalan Perdana Menteri Datuk Seri Dr Wan Azizah Wan Ismail dalam kenyataannya berkata, sebilangan rakyat itu tidak dapat meninggalkan Wuhan kerana masalah logistik.

“Sebab utama adalah mereka berada di luar bandar Wuhan dan kesukaran mendapatkan kenderaan menuju ke bandar Wuhan atau ke lapangan terbang,” katanya.

Menurutnya, misi tersebut menggunakan pesawat Air Asia AK 8265 daripada Wuhan, China telah selamat mendarat di Lapangan Terbang Antarabangsa Kuala Lumpur pada jam 6 pagi tadi dengan membawa pulang 133 orang.

“Jumlah itu termasuk lapan petugas misi, enam pegawai Kedutaan Besar Malaysia dan 12 kru penerbangan,” katanya.

Beliau berkata, sebaik mendarat mereka dibawa menaiki bas ke Unit Kecemasan Udara (ADU) untuk melalui tapisan kesihatan.

“Daripada 107 yang dibawa pulang dari Wuhan, seramai dua individu tidak melepasi tapisan kesihatan dan telah dihantar ke Hospital Besar Kuala Lumpur (HKL),” katanya.Pusat pemantauan di AKEPT, Bandar Enstek, Nilai

Dr Wan Azizah yang juga Pengerusi Jawatankuasa Pengurusan Bencana Pusat (Nadma) berkata, seramai 105 individu telah dibawa menaiki bas ke Pusat Pemantauan di Akademi Kepimpinan Pendidikan Tinggi (AKEPT) yang terletak di Bandar Enstek, Nilai, Negeri Sembilan.

“Pusat Pemantauan ini akan diselia oleh petugas-petugas kesihatan daripada Kementerian Kesihatan Malaysia.

“Di sini perhubungan adalah terhad kepada petugas kesihatan sahaja,” katanya.

Tambahnya, selain petugas kesihatan, tiada perhubungan dengan pihak luar dibenarkan termasuk ahli keluarga.

“Ahli keluarga atau sahabat handai diminta memahami situasi ini dan perlu memberi kerjasama sepenuhnya kepada pelaksanaan pemantauan ini.

“Untuk tujuan keselamatan, lokasi ini dikawal oleh pihak polis,” katanya.Pusat pemantauan di AKEPT, Bandar Enstek, Nilai

Menurutnya, saringan kesihatan akan dilakukan dua kali sehari bagi memastikan mereka benar-benar sihat dan boleh dibenarkan keluar setelah tamat proses pemantauan ini.

“Nadma sudah menghubungi keluarga terdekat bagi memaklumkan ketibaan mereka dan memberi penerangan berkaitan proses pemantauan yang perlu dilalui,” katanya yang turut berterima kasih kepada semua pihak terlibat dengan misi tersebut.

Semalam, pesawat khas itu berlepas ke Wuhan jam 4.30 petang. — SINAR HARIAN


CEO TV ALHIJRAH ANTARA 40 SUKARELAWAN IMARET BANTU CAC STADIUM MALAWATI

SHAH ALAM: Terkesan dengan situasi COVID-19 dalam negara, Ketua Pegawai Eksekutif TV AlHijrah, Namanzee Harris hari ini menyahut seruan Pasukan Tindakan dan Bantuan Persatuan Perubatan Islam Malaysia (IMARET) untuk tampil menjadi sukarelawan membantu petugas barisan hadapan memerangi COVID-19.

Beliau antara 40 sukarelawan IMARET yang membantu petugas perubatan Kementerian Kesihatan Malaysia (KKM) di Pusat Penilaian COVID-19 (CAC) di Stadium Malawati, Shah Alam.

Tiba seawal 7.30 pagi di CAC Stadium Malawati, Namanzee menjadi sukarelawan non-medikal, ditugaskan di bahagian “crowd control” dengan tugasan memastikan pesakit mengikuti laluan betul sebelum menemui doktor untuk tujuan penilaian tahap COVID-19.

“Saya sebenarnya sudah penat berjuang di media sosial atau di media massa sahaja. Bila masuk PKP (Perintah Kawalan Pergerakan) ketiga, saya rasa penat dan nak turun padang untuk membuktikan perjuangan diri (membantu negara memerangi COVID-19).

“Bila kita tengok Palestin, betapa kuatnya iman mereka dengan anak-anak kecil menggunakan batu untuk melawan kereta kebal. Kalau kita tak mampu berdepan musuh tak nampak (COVID-19) dengan membantu frontliner, bagaimana nak lawan musuh yang nyata,” katanya kepada AlHijrah Online di sini hari ini.

CAC Stadium Malawati mengendalikan kes-kes pesakit positif COVID-19 dari Daerah Petaling, bertujuan membuat penilai tahap klinikal pesakit sama ada dibenarkan menjalani kuarantin di rumah atau di pusat kuarantin.

IMARET merupakan satu-satunya NGO yang membantu CAC Stadium Malawati setakat ini. Ia telah menghantar lebih 200 sukarelawan, medikal dan non-medikal, ke CAC Stadium Malawati sejak tiga minggu lalu.

Di awal pembukaannya pada Ramadan lalu, CAC Stadium Malawati menerima antara 800 hingga 1,200 pesakit sehari dengan angka tertinggi pernah dicatatkan mencecah 1,600 pesakit sehari pada awal minggu ini.

Menyifatkan situasi semakin mendesak, Namanzee berkata, negara memerlukan bantuan sukarelawan medik dan non-medik untuk membantu frontliners mengekang COVID-19.

Koordinator Task Force COVID-19 IMARET, Dr Ahmad Munawwar Helmi Salim berkata pihaknya bersyukur kerana ramai rakyat Malaysia tampil ke depan menjadi sukarelawan selepas IMARET menggerakkan kempen sukarelawan membantu petugas KKM.

“Dalam tempoh tiga minggu ini juga, kita berjaya menyelesaikan masalah kesesakan pesakit di CAC Stadium Malawati seperti dibangkitkan dalam video tular di media sosial sebelum ini.

“Kita telah berjaya mengurangkan masa menunggu. Kalau di bulan Ramadan, proses penilaian harian terpaksa ditutup sehingga lewat petang, kini sebelum tengah hari kita berjaya menguruskan pesakit-pesakit dalam jumlah sama dengan lebih cepat,” kata Dr Munawwar.

Selain menghantar sukarelawan, IMARET turut menyumbang 15 laptop dan 10 peralatan perubatan untuk kegunaan petugas di CAC Stadium Malawati.

Orang ramai yang ingin menyumbang kepada IMARET boleh menyalurkan dana ke Persatuan Perubatan Islam Malaysia (IMAM) 8600 703 709 (CIMB). – AlHijrah Online


Tanah runtuh: Dua sekeluarga terperangkap

JOHOR BAHRU – Dua sekeluarga terperangkap seketika susulan kediaman
mereka dihempap tembok penghadang jalan dalam satu kejadian tanah runtuh
 di Taman Desa Harmoni, Kampung Sungai Buloh, Tebrau, petang semalam.

Dalam kejadian kira-kira jam 5 petang itu, mangsa seorang lelaki dan
seorang wanita bagaimanapun sempat dikeluarkan orang awam sebelum rumah
mereka dilimpahi air.

Ketua Operasi dari Balai Bomba dan
Penyelamat (BBP) Tebrau, Penguasa Bomba Kanan II, Kamarulzaman Salleh
berkata, pihaknya menerima laporan berhubung kejadian itu pada jam 5.23
petang sebelum bergegas di tempat kejadian.

Menurutnya, operasi terbabit disertai oleh enam anggota bomba bersama
 satu jentera dan van Unit Bantuan Perkhidmatan Kecemasan (ERMS).

“Setibanya di tempat kejadian kami dapati telah berlakunya
satu kejadian tanah runtuh yang mengakibatkan penghadang jalan dari
kawasan perumahan berasingan pecah.

“Tembok dan tanah tersebut
kemudiannya jatuh ke rumah mangsa. Terdapat dua mangsa di dalam rumah
iaitu seorang lelaki yang turut mengalami kecederaan di kepala dan bahu.
 Manakala mangsa wanita selamat,” katanya dalam satu kenyataan, di sini,
 hari ini.

Beliau berkata, mangsa yang telah dikeluarkan orang  ramai kemudiannya diberikan bantuan kecemasan sebelum dihantar menerima  rawatan di Hospital Sultan Ismail (HSI). – SINAR ONLINE


KES PERTAMA WARGANEGARA MALAYSIA POSITIF NOVEL KORONAVIRUS 2019

KUALA LUMPUR: Seorang lelaki warganegara Malaysia berumur 41 tahun dari Selangor, antara dua kes baharu yang dilaporkan positif novel koronavirus 2019 (2019-nCoV), kata Menteri Kesihatan Datuk Seri Dr Dzulkefly Ahmad.

Beliau berkata satu lagi kes membabitkan seorang lelaki warganegara China berumur 63 tahun, yang tiba di Lapangan Terbang Antarabangsa Kuala Lumpur (KLIA) pada 18 Jan lepas.

“Bagi kes warganegara Malaysia, beliau mempunyai sejarah perjalanan ke negara jiran (Singapura) dari 16 hingga 23 Jan 2020, bagi menghadiri mesyuarat yang turut dihadiri beberapa delegasi antarabangsa termasuk dari negara China.

“Beliau pulang ke Malaysia pada 23 Jan 2020, dan pada 29 Jan 2020 beliau mendapatkan rawatan di pusat rawatan swasta di Selangor kerana demam dan batuk. Selanjutnya beliau dirujuk ke Hospital Sungai Buloh pada 2 Feb 2020 dan dimasukkan ke wad isolasi. Beliau disahkan positif 2019-nCoV semalam,” katanya pada sidang media perkembangan terkini kluster 2019-nCoV, di sini hari ini.

Beliau berkata rakyat Malaysia itu kini dalam keadaan stabil dan Kementerian Kesihatan (KKM) sedang mengadakan kerjasama erat dengan pihak negara jiran untuk mengenal pasti aktiviti pengesanan sentuh (contact tracing). — BERNAMA


PAMERAN SENI KHAT, SEJARAH CINA MUSLIM MARTABAT WARISAN KARYA SENI TAMADUN ISLAM

MELAKA: Pameran Seni Khat dan Sejarah Cina Muslim @ Melaka dilihat dapat memartabatkan peninggalan warisan seni budaya yang menunjukkan semangat pertukaran pelbagai tamadun Islam yang kaya dan berwarna-warni daripada sudut sejarah dan karya seni.

Penulis kaligrafi Cina Muslim berasal dari Daerah Wilayah Gangsu, China, Yusof Liu Bao Jun berkata ia juga secara tidak langsung dapat memartabatkan seni penulisan khat melalui pameran yang berlangsung selama tiga bulan, dari 28 Julai hingga Oktober depan di Balai Syed Sheikh Al-Hadi Bastion House, Banda Hilir.

“Melaka merupakan negeri yang kaya dengan pelbagai peninggalan sejarah termasuk penemuan arkeologi dan sejarah kewujudan serta perkembangan orang Cina Muslim di negeri ini selain seni bina masjid-masjid lama yang turut dipengaruhi seni bina Cina Muslim.

“Melaka juga dipilih lokasi pertama pameran ini kerana negeri ini mempunyai sejarah dan hubungan erat dengan kerajaan China sejak zaman dahulu, dan dapat dilihat menerusi hubungan pemerintah Melaka dengan China sejak zaman dahulu selain banyak tinggalan sejarah yang masih lagi ada di Melaka hingga kini,” katanya di sini hari ini.

Terdahulu Majlis Perasmian Pameran dan Pelancaran Buku Seni Khat dan dan Sejarah Cina Muslim itu disempurnakan oleh Yang Dipertua Negeri Tun Mohd Ali Mohd Rustam di sini, semalam.

Lebih 300 koleksi tulisan khat dan artifak sejarah berkaitan masyarakat Cina Muslim dipamerkan kepada pengunjung yang bermula sejak 28 Julai lepas selain koleksi tulisan khat milik Yusuf yang juga Pengerusi Dunia Melayu Dunia Islam (DMDI) Cina dihasilkan oleh beliau menerusi lima jenis tulisan, antaranya Cina, Arab dan Jawi, Jepun dan Uyghur selain 31 koleksi buku tulisannya melibatkan peradaban dan ketamadunan masyarakat Cina Muslim sejak 1982.

Sementara itu Pengerusi Lembaga Pengarah Perbadanan Muzium Melaka (PERZIM) Datuk Akramuddin Ab Aziz berkata menerusi pameran itu ia juga dapat memperkasakan bidang komunikasi Islam yang menjadikan tulisan jawi sebagai tulisan komunikasi dan digunakan masyarakat terdahulu.

“Kalau kita lihat bahawa dengan kehadiran Laksamana Cheng Ho datang ke Melaka pada suatu ketika dahulu, pada ketika itu pun tulisan khat telah dijadikan perantara.

“Pameran ini turut menampilkan pelbagai seni khat klasik, seramik, pasu, syiling purba dan ukiran kayu yang pelbagai karakter seperti seramik yang mempunyai tulisan Arab, numismatik Cina bercirikan Islam berkaitan budaya dan ketamadunan Cina dan Islam,” katanya. –Alhijrah Online


PERCUTIAN BERTUKAR TRAGEDI: DUA BERADIK LEMAS KETIKA MANDI-MANDA DI PANTAI CHENANG

ALOR SETAR: Kegembiraan empat pelancong bertukar tragedi apabila dua daripadanya yang merupakan adik-beradik ditemukan lemas ketika bermandi-mandi di Pantai Chenang Langkawi, malam tadi.

Ketua Polis Daerah Langkawi, ACP Shariman Ashari memaklumkan bahawa mangsa yang meninggal dunia ialah R. Yuvaaraj, 22 dan abangnya R. Ravishangkar, 26 serta berasal dari Bukit Mertajam, Pulau Pinang.

“Siasatan awal mendapati kedua-dua mangsa bersama dua lagi rakan lelaki mereka yang berumur 24 dan 25 tahun datang melancong ke Langkawi pada Jumaat lepas.

“Sebelum kejadian, mereka pergi ke pantai sekitar jam 7 malam untuk mandi-mandi di mana kedua-dua mangsa bersama seorang lagi rakan yang berumur 25 tahun telah turun ke laut,” katanya dalam satu kenyataan hari ini.

Jelasnya lagi, semasa kejadian, dipercayai ombak besar telah menarik kesemua mangsa ke kawasan yang lebih dalam sehingga menyebabkan ketiga-tiga mangsa terkapai-kapai dan meminta pertolongan.

Bagaimanapun, seorang daripada mangsa berjaya berenang ke arah tepi pantai dan telah mendapatkan bantuan daripada anggota Angkatan Pertahanan Awam Malaysia (APM) yang bertugas di lokasi kejadian.

Manakala dua lagi mangsa tidak berjaya menyelamatkan diri masing-masing.

Mangsa, R. Yuvaaraj berjaya ditemukan pada 9.35 malam manakala abangnya, R. Ravishangkar dijumpai pada pukul 12.40 tengah malam dan kedua-duanya telah disahkan meninggal dunia oleh petugas Hospital Sultanah Maliha (HSM) yang ditugaskan untuk melakukan pemeriksaan di lokasi kejadian.

Kedua-dua mayat dibawa ke HSM untuk proses bedah siasat dan ahli keluarga juga difahamkan telah tiba di Langkawi untuk urusan selanjutnya.–AlHijrah Online


PANGLIMA TENTERA DARAT DILANTIK PANGLIMA ATM BAHARU DISEMBER INI

KUALA LUMPUR, 21 Jun – Panglima Tentera Darat Tan Sri Raja Mohamed Affandi Raja Mohamed Noor dilantik sebagai Panglima Angkatan Tentera yang baharu menggantikan Jen Tan Sri Zulkifeli Mohd Zin berkuat kuasa 16 Dis 2016.

Menteri Pertahanan Datuk Seri Hishammuddin Tun Hussein yang mengumumkan pelantikan itu berkata keputusan berkenaan dicapai melalui Mesyuarat Majlis Angkatan Tentera ke-54 yang bersidang pada 23 Mei 2016 lalu dan telah diperkenankan Yang di-Pertuan Agong Tuanku Abdul Halim Mu’adzam Shah.

Hishammmudin berkata pengumuman itu dilakukan enam bulan lebih awal bagi mengelak spekulasi dibuat pihak luar dan memastikan peralihan tampuk pemerintahan Angkatan Tentera Malaysia (ATM) berjalan lancar selain membantu pemimpin terlibat membuat persediaan rapi.

“Mesyuarat MAT bersetuju meluluskan permohonan melanjutkan perkhidmatan melebihi umur persaraan wajib selama 12 bulan bagi Zulkifeli mulai 14 Jun sehingga 13 Jun 2017 dan beliau akan mengambil cuti tahunan terkumpul serta mengikuti latihan peralihan mulai 16 Dis 2016.

“Mesyuarat juga memperakukan pelanjutan tempoh perkhidmatan melebihi umur persaraan wajib selama 12 bulan untuk Raja Mohamed Affandi mulai 20 Jun 2017 sehingga 19 Jun 2018,” katanya dalam sidang media di sini hari ini.

BERNAMA


AGONG TITAH AHLI PARLIMEN BERI SOKONGAN PADU KEPADA BELANJAWAN 2021

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini bertitah menasihati ahli Dewan Rakyat untuk memberi sokongan padu kepada Belanjawan 2021.

Datuk Pengelola Bijaya Diraja Datuk Ahmad Fadil Shamsuddin berkata Al-Sultan Abdullah bertitah demikian demi memastikan kesejahteraan dan kelangsungan hidup rakyat serta pemulihan ekonomi negara yang terkesan akibat penularan COVID-19.

“Al-Sultan Abdullah menegaskan bahawa Belanjawan 2021, yang akan dibentangkan di Parlimen pada masa yang terdekat, adalah amat penting kepada kerajaan dan pihak-pihak berkuasa, khususnya para petugas barisan hadapan untuk meneruskan dan melancarkan dasar serta usaha-usaha membendung dan menangani ancaman wabak ini dari terus merebak.

“Al-Sultan Abdullah menyeru ahli-ahli Dewan Rakyat menghormati titah nasihat baginda untuk mereka memberhentikan segera segala perbalahan politik dan sebaliknya mengutamakan kebajikan rakyat serta kesejahteraan negara supaya Belanjawan 2021 diluluskan tanpa sebarang gangguan,” kata Ahmad Fadil dalam kenyataan hari ini.

Tambah beliau, baginda turut mengingatkan ahli Dewan Rakyat bahawa sengketa politik untuk kepentingan peribadi masing-masing akan merugikan negara dan seluruh rakyat akan menjadi mangsa pada ketika negara masih lagi bergelut menghadapi ancaman wabak COVID-19.

Sementara itu Ahmad Fadil memaklumkan Seri Paduka Baginda hari ini menerima menghadap Perdana Menteri Tan Sri Muhyiddin Yassin untuk mesyuarat Pra Kabinet di Istana Negara.

Dalam sesi menghadap yang berlangsung lebih satu jam dari 8 pagi ini, Al-Sultan Abdullah telah berkenan menerima taklimat ringkas berkenaan Belanjawan 2021 yang akan dibentang di Parlimen pada 6 November 2020.

“Al-Sultan Abdullah turut menzahirkan keyakinan penuh kemampuan Muhyiddin untuk menerajui kepimpinan negara pada saat negara sedang diuji dengan pelbagai krisis,” kata Ahmad Fadil. — AlHijrah Online


ISRAEL SERBU MASJID AL-AQSA, LEBIH 60 RAKYAT PALESTIN CEDERA

BAITULMAQDIS: Polis Israel hari ini menyerbu Masjid Al-Aqsa hingga menyebabkan berlaku pertempuran dengan rakyat Palestin.

Pertempuran yang berlaku selepas solat Subuh itu dilaporkan telah mencederakan lebih 60 rakyat Palestin.

Ketegangan dipercayai tercetus selepas polis Zionis bertindak masuk ke Masjid Al-Aqsa bagi menyuraikan sekumpulan individu yang berhimpun selepas solat Subuh.

Berdasarkan video yang tular, polis negara haram Israel dilihat menggunakan gas pemedih mata, bom tangan serta peluru getah dalam pertempuran dan dibalas rakyat Palestin dengan menggunakan batu.

Ketegangan antara Palestin dan Israel semakin memuncak sejak ketibaan Ramadan dengan beberapa siri pertempuran telah berlaku sejak minggu lalu. – AlHijrah Online


REMAJA 16 TAHUN PANDU MPV REMPUH PEMOTONG RUMPUT SEHINGGA MAUT

SUNGAI PETANI: Polis menahan seorang pelajar sekolah menengah yang memandu sebuah kenderaan pelbagai guna (MPV) yang merempuh seorang pemotong rumput sehingga maut, di Jalan Pintasan Semeling di sini pagi tadi.

Ketua Polis Daerah Kuala Muda ACP Zaidy Che Hassan berkata, penahanan remaja berusia 16 tahun di Ibu Pejabat Polis Daerah Kuala Muda itu bagi siasatan lanjut.

“Polis akan memanggil ibu bapa remaja terbabit bagi mengetahui bagaimana dia dapat memandu kenderaan berkenaan tanpa pengawasan penjaga.

“Hasil siasatan awal mendapati remaja itu seorang pelajar di sebuah sekolah menengah di daerah ini,” katanya, hari ini.

Sementara itu, Zaidy mengesahkan mangsa yang maut Cinglowpa, 20 tahun, merupakan warganegara Myanmar.

Terdahulu media melaporkan sebuah kenderaan MPV merempuh dua pemotong rumput sehingga menyebabkan kematian sementara salah seorangnya mengalami kecederaan parah di bahagian badan dan patah bahu.

Pemandu MPV itu dipercayai hilang kawalan semasa memandu sebelum terbabas ke bahu kiri jalan dan merempuh dua batang pokok dan mangsa yang sedang berehat di bahu jalan.

Kes disiasat mengikut Seksyen 41 (1) Akta Pengangkutan Jalan (APJ) 1987.—AlHijrah Online


TV ALHIJRAH LUAR BIASA, MENONGKAH ARUS DEPANI CABARAN

Oleh: Ardi Herman Mohd Mardzi

2020 YANG TIDAK DIDUGA

1 Muharam 1442 Hijrah lalu, stesen TV Islam tanah air, TV AlHijrah mencapai usia 10 tahun. Sedekad yang memuatkan pelbagai kisah suka duka, jatuh bangun, dan tidak terkecuali kontroversi yang terpalit. Tidak dilupakan siri anugerah dan pengiktirafan sebagai menterjemah prestasi.

Cabaran lebih getir rupa-rupanya muncul tatkala industri media tempatan bahkan di peringkat global sekali pun, sedang bergelut dengan ketidaktentuan.

Ada yang tenat, ada yang terpaksa gulung tikar malah kedengaran juga yang memaksa siri pengurangan kakitangan dilakukan demi survival syarikat.

Lebih mengerikan, ‘makhluk’ tidak diundang yang berasal dari Wuhan, China yang kini menjadi ketakutan dunia, virus COVID-19 sejak awal tahun ini. Apa yang berlaku bagaikan malapetaka. Unprecedented.

Pandemik luar biasa kali ini benar-benar menguji. Daripada kaya-raya, kini tidak bergaji. Jalan raya yang sibuk, kini sepi. Pernah satu ketika, kota megalopolis Amerika Syarikat, New York pernah hampir menjadi bandar mati.

Itu cabaran dunia kini. Hanya Allah Maha Mengetahui.

Ketika pergelutan dengan masalah ekonomi susulan pandemik yang tidak diingini, TV AlHijrah tidak terkecuali. Tempias mula dirasai.

Terpaksa akur dengan pentingnya survival industri, pelbagai formula dan eksperimen diterokai, memerah keringat mencari solusi. Pilihan paling tepat, melaksana transformasi.

“Proses transformasi dan pemulihan perlu bermula dari dalam, iaitu tekanan pimpinan utama (pengurusan dan anggota lembaga pengarah) yang membawa kepada perubahan budaya kerja, motivasi, hala tuju serta tahap ‘happiness’ bekerja kakitangan.”

Diperakui ramai, TV AlHijrah pada awal penubuhannya amat diterima baik rakyat Malaysia, di atas keunikannya sebagai sebuah saluran TV Islamik, dengan elemen patuh syariah menerusi kandungan yang dipaparkan.

Pun begitu sepanjang sedekad yang dilalui, arus perubahan jelas dirasai. Teknologi semakin berkembang pesat. Impak digitalisasi semakin kuat mempengaruhi masyarakat.

10 tahun lalu juga, tidak sama sekali kita menjangka akan muncul wabak berbahaya yang memaksa ketetapan dibuat supaya semua orang jangan keluar rumah. Cuba bayangkan. Kelaziman baharu satu dunia.

Segala urusan pejabat, sebaik-baiknya dibuat di rumah sahaja. Anak-anak tidak boleh ke sekolah, masjid-masjid ditutup, tiada lagi acara keramaian besar-besaran, sehinggalah sekatan kemasukan orang luar ke dalam negara.

TV ALHIJRAH PLATFORM PENENANG

TV AlHijrah, sebagai salah satu saluran yang ‘junior’ berbanding organisasi media lain, turut terkesan dengan pandemik yang membinasa itu.

Pengurusan tertinggi TV AlHijrah terpaksa mencongak strategi baharu. Malah perlu menyedari bahawa peranan saluran TV itu bukanlah untuk meraih keuntungan dan rating semata-mata, malah lebih dari itu.

Sebaliknya TV AlHijrah, melalui ‘nakhoda kapal’ yang juga Ketua Pegawai Eksekutifnya, Namanzee Harris berkata, saluran TV itu ada  tanggungjawab menenangkan rakyat Malaysia ketika ketakutan terhadap ancaman pandemik melanda.

“Apabila mereka tidak boleh keluar rumah, mereka tidak bersosial disebabkan ketakutan dengan virus pembunuh. Jadi TV AlHijrah perlu pastikan mereka buka TV dan kita siarkan program-program yang lebih mendekatkan kita semua kepada Allah. Dengan mengingati Allah, hati akan tenang.”

Tanggungjawab itu tidak terhenti di situ sahaja. Survival TV AlHijrah sendiri tidak wajar diletak ke tepi, apatah lagi tatkala organisasi media lain mula bergelumang dengan proses pengecilan jumlah kakitangan, mengurangkan produksi dan penerbitan, sehingga ada yang ditutup terus. Dinoktahkan.

Maka perlu wujud strategi khusus dalam menentukan hala tuju terbaik buat TV AlHijrah ketika masalah COVID-19 melanda.

Niat membantu masyarakat perlu diteruskan. Fungsi sebagai platform penenang dan mendekatkan diri kepada Allah dipasak teguh oleh TV AlHijrah buat semua.

PIKUL PERANAN DAN TANGGUNGJAWAB

Maklum dengan kesengsaraan para peniaga kecil, usahawan dan syarikat-syarikat perusahaan kecil dan sederhana (PKS), TV AlHijrah mengambil langkah berani dengan memperkenal pakej stimulus buat mereka.

Ditawarkan terus iklan percuma bagi yang berkelayakan untuk menghidupkan kembali perniagaan yang telah ‘nyawa-nyawa ikan’, angkara COVID-19.

Alhamdulillah, inisiatif berkenaan turut disokong oleh kerajaan serta organisasi perbankan dan kewangan yang ingin turut sama membantu rakyat yang berdepan kesusahan, lebih-lebih peniaga kecil dan sederhana.

Syukur sekali lagi. Sambutan luar biasa diperolehi. Ramai pengusaha kecil yang ditawarkan slot-slot percuma dan berpatutan kembali ‘bernafas’ malah berikrar untuk terus bekerjasama dengan TV AlHijrah.

Pada waktu sama dan ketika, rakyat Malaysia pula mendambakan program televisyen yang menenangkan jiwa, apatah lagi ketika mereka mula sedar kematian boleh datang bila-bila.

Melihat statistik korban akibat COVID-19 setiap hari, TV AlHijrah kekal berfungsi sebagai medan menjentik keinsafan diri, mengingatkan manusia bahawa hidup di dunia bersama virus korona adalah satu masa depan yang tidak pasti.

Langkah menerbitkan program My#Qurantime dilihat tepat pada masanya. Mereka yang berkurung di rumah, sekurang-kurangnya ada pengisian ilmiah yang membolehkan mereka lebih dekat dan mengenali Yang Maha Pencipta.

Enggan tunduk dek ancaman kesihatan yang menggila, TV AlHijrah menerusi program-program Berita dan Ehwal Semasa kekal bersiaran langsung dari pagi hingga malam menjelma. Melunas tanggungjawabnya menjadi suara rakyat kepada pemimpin atasan, sentiasa pro-rakyat dalam usaha memastikan kerajaan yang prihatin ‘mendengar’ rintihan mereka. Inilah pelengkap kepada pengiktirafan TV AlHijrah yang dinobat ‘Media Islam Bertanggungjawab’ pada acara Global Halal Excellent Awards 2020, September lalu.

#ALLAHJAGAKITA

Apa pun, dengan segala usaha yang dilakukan TV AlHijrah, mudah-mudahan dirahmati, diredhai dan diterima Ilahi. Niat murni berdakwah dan membantu masyarakat perlu diyakini bahawa akan diganjari Allah, jika tidak di bumi, mungkin di alam yang kekal abadi nanti.

TV AlHijrah dan warga kerjanya kekal berdedikasi, terus komited dengan memahami cabaran yang sedang ditempuhi. Pengurusannya giat merencana polisi, Tatacara Pengendalian Piawai (SOP) serta cara kerja yang mengadaptasi keadaan dinamik cabaran kini.

“Menjelang 2021, TV AlHijrah mula memperkemas persekitaran ruang berkaryanya, yang menepati fungsi sebagai sebuah platform cara hidup Islam melalui penyampaian kreatif. Penjenamaan, penampilan, dan keseragaman fizikal sebagai sebuah entiti media mula diperhalusi.”

Bangunan utama Pusat Penyiaran Digital TV AlHijrah diberi suntikan wajah yang lebih kemas. Hiasan dalaman kini memberi inspirasi untuk warga kerja kekal kreatif, berprestasi dan harmoni dalam memikul tugasan setiap hari.

Mana mungkin, kakitangan yang tekad berbakti dilupai. Mereka juga ‘frontliners’ yang mengerah keringat setiap hari, bertugas hingga ke hujung minggu, pagi dan petang hingga dini hari. Giat mempelbagaikan kemahiran kendiri sebagai nilai tambah berharga kepada tuan empunya diri. Bertindak profesional, meraikan ‘teamwork’ sejati dengan semangat sinergi.

Penghargaan diberi sebagai mengganjari tugas dakwah yang begitu murni. Pengumuman khas melalui Townhall secara maya dibuat Ketua Pegawai Eksekutif, sesuatu yang telah lama dinanti. Jauh di lubuk hati, yakinlah, Allah Maha Pemberi Rezeki.

Inilah TV AlHijrah. Di sebalik situasi pandemik yang masih dalam ketidaktentuan, ia cekal menongkah arus, dan melalui proses transformasi yang sangat mencabar namun amat berkesan. Satu manifestasi sebuah organisasi berdaya tahan di saat dunia berdepan situasi sukar, malah luar biasa.

Semoga bahtera TV AlHijrah lebih kuat di akhir tahun ini, dan akan lebih padu mengharungi gelombang-gelombang yang mungkin menghempas dan mengganggu gugat pelayaran yang dilalui.

Dengan izin Allah, TV AlHijrah akan mampu terus kukuh dipasak nawaitu suci. Insha Allah. #AllahJagaKita

Penulis adalah Ketua Jabatan Berita & Ehwal Semasa, TV AlHijrah


KETETAPAN TERKINI HAD JEMAAH SOLAT FARDU DAN SOLAT JUMAAT DI WILAYAH PERSEKUTUAN

KUALA LUMPUR: Jabatan Agama Islam Wilayah Persekutuan (JAWI) membuat ketetapan baharu berhubung pelaksanaan solat Jumaat dan solat fardu di masjid dan surau Wilayah-Wilayah Persekutuan Kuala Lumpur, Putrajaya dan Labuan berkuatkuasa 28 Mei 2021 (Jumaat).

Ia susulan pengumuman terkini kerajaan berkaitan Perintah Kawalan Pergerakan (PKP) dan Perintah Kawalan Pergerakan Diperketatkan (PKPD),

Pengarah JAWI, Datuk Mohd Ajib Ismail berkata ketetapan baharu itu telah mendapat perkenan Kebawah Duli Yang Maha Mulia Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah.

Menurut Mohd Ajib bagi kawasan PKP, solat Jumaat di masjid dan surau Jumaat di Wilayah Persekutuan yang berkapasiti 1,000 jemaah ke atas, bilangan jemaah dibenarkan tidak melebihi 50 orang dengan penjarakan 1.5 meter.

Bagi kapasiti 1,000 jemaah ke bawah, bilangan jemaah dibenarkan tidak melebihi 20 orang dengan penjarakan 1.5 meter.

“Untuk solat fardu di masjid, surau Jumaat dan surau, bilangan jemaah dibenarkan tidak melebihi 12 orang yang terdiri dari pegawai masjid dan ahli Jawatankuasa sahaja dengan penjarakan 1.5 meter,” katanya dalam kenyataan hari ini.

Sementara itu Mohd Ajib menjelaskan bagi solat Jumaat dan solat fardu di surau Jumaat Projek Perumahan Rakyat (PPR) dan Perumahan Awam (PA) Dewan Bandaraya Kuala Lumpur (DBKL), bilangan jemaah dibenarkan hanya 12 orang sahaja yang terdiri dari imam, bilal, noja dan ahli Jawatankuasa (AJK) dengan penjarakan 1.5 meter.

Untuk solat fardu di surau PPR dan PA DBKL pula, bilangan jemaah dibenarkan hanya tiga orang sahaja yang terdiri dari imam, bilal dan noja atau AJK dengan penjarakan 1.5 meter.

“Kawasan PKPD solat Jumaat digantikan dengan solat Zohor, manakala bagi solat fardu dibenarkan dengan bilangan jemaah tiga orang sahaja iaitu imam, bilal dan noja atau AJK,” katanya.

Di kawasan PKPD juga Mohd Ajib berkata, pengurusan jenazah yang melibatkan bukan pesakit COVID-19 hendaklah dilaksanakan di rumah atau premis persendirian dengan had maksimum jurumandi dan petugas lima orang.

Solat jenazah di kawasan PKPD kata beliau hendaklah tidak melebihi 12 orang serta kehadiran bagi pengebumian jenazah tidak melebihi 15 orang termasuk ahli keluarga terdekat.

“Semoga umat Islam khususnya di Wilayah-Wilayah Persekutuan terus mematuhi Prosedur Operasi Standard (SOP) yang telah ditetapkan serta bermunajat dan berdoa agar penularan wabak Covid-19 segera berakhir dan negara Malaysia tercinta di dalam pemeliharaan Allah SWT sentiasa,” katanya. — AlHijrah Online


PELAN LANGKAH SEGERA EKONOMI INDUSTRI KREATIF DILANCARKAN

KUALA LUMUR: Perbadanan Kemajuan Filem Nasional Malaysia (Finas) melancarkan Pelan Langkah Segera Ekonomi Industri Kreatif (PELAKSANA) bagi membantu pengiat industri yang terjejas akibat pandemik COVID-19.

Objektif PELAKSANA adalah bagi menjana semula industri kreatif tanah air dengan bekerjasama dengan pihak stesen televisyen swasta seperti TV Alhijrah, ASTRO dan Media Prima Berhad.

PELAKSANA juga akan mewujudkan peluang pekerjaan dalam masa yang singkat bagi syarikat penerbitan tempatan, perseorangan dan belakang tabir.

Pelan ini akan memberi tumpuan kepada Dana Kandungan Digital (DKD), geran pembangunan modal insan, dan pakej insentif di bawah skim wajib tayang.

Majlis pelancaran PELAKSANA diadakan di Dewan Tun Hussein Onn, Pusat Dagangan Dunia Putra (PWTC) hari ini dengan dihadiri Menteri Komunikasi dan Multimedia, Datuk Saifuddin Abdullah. – AlHijrah Online


COVID-19: KES POSITIF MELONJAK LEBIH 7000 KES

PUTRAJAYA: Jumlah kes positif COVID-19 harian bagi 6 Julai meningkat dengan merekodkan 7,654 kes.

Daripada jumlah tersebut, Selangor merekodkan 3,260 kes manakala Kuala Lumpur sebanyak 1,550 kes.

Dalam perkembangan yang sama, kes kematian baharu mencatatkan 103 kes yang menjadikan jumlah keseluruhan sebanyak 5,677 kes.

Sementara itu, jumlah kes unit rawatan rapi (ICU) merekodkan sebanyak 943 kes, sementara 450 kes yang memerlukan bantuan alat pernafasan.

–AlHijrah Online


PUSAT KUARANTIN COVID-19 DI KEM PELARIAN ROHINGYA TERBAKAR

DHAKA: Pusat kuarantin COVID-19 di kem pelarian Rohingnya di Bangladesh musnah akibat kebakaran, pada malam Ahad.

Bagaimanapun kesemua 12 pesakit di pusat itu dilaporkan tidak cedera.

“Kebakaran berlaku kira-kira jam 7 malam waktu tempatan dan kami berjaya memadamkannya selepas dua jam bertungkus-lumus bersama-sama pelarian Rohingya dan penduduk tempatan,” kata pegawai Perkhidmatan Bomba dan Pertahanan Awam Ukhiya di Cox’s Bazaar.

Semua 12 pelarian Rohingya yang dikuarantin di pusat itu dipindahkan ke lokasi lain.

Setakat ini, bomba masih menyiasat punca kejadian yang dipercayai berkemungkinan akibat litar pintas.—AlHijrah Online


DUA KES COVID-19 PERTAMA DISAHKAN DI INDONESIA

JAKARTA: Presiden Indonesia Joko Widodo hari ini mengesahkan dua rakyatnya positif COVID-19, menjadikan ia kes pertama di negara berpenduduk lebih 270 juta orang itu.

Beliau berkata dua warganegara itu ialah seorang wanita berusia 64 tahun dan anak perempuannya, 31, berasal dari Depok, sebuah kota berhampiran Jakarta.

Jokowi berkata kedua-dua rakyatnya itu dilaporkan bertemu dan berurusan dengan seorang warga Jepun yang ke Indonesia baru-baru ini, sebelum warga Jepun itu berlepas ke Malaysia yang kemudiannya disahkan positif virus itu.

“Orang Jepun (itu) ke Indonesia…ternyata orang yang terkena virus korona (COVID-19) bertemu dengan dua orang, ibu 64 tahun dan anak perempuannya 31 tahun,” katanya di Istana Kepresidenan yang disiarkan secara langsung oleh stesen televisyen Indonesia.

Sementara itu, Menteri Kesihatan Indonesia Terawan Agus Putranto berkata dua warga Indonesia berkenaan kini dirawat di Rumah Sakit Penyakit Infeksi Sulianti Saroso di Jakarta Utara.

Sebelum ini terdapat sejumlah warga negara Indonesia yang positif virus COVID-19, namun mereka berada di luar negara Indonesia iaitu satu kes di Singapura dan sembilan kes di dalam kapal persiaran Diamond Princess di Chiba, Jepun. — BERNAMA


POLIS KESAN LELAKI GUNTING JALUR GEMILANG DI IBU KOTA

KUALA LUMPUR: Polis sedang mengesan seorang lelaki berhubung insiden menggunting Jalur Gemilang, dalam kejadian dipercayai berlaku petang semalam di ibu negara.

Ketua Polis Daerah Dang Wangi ACP Noor Dellhan Yahaya berkata bagaimanapun setakat ini, pihaknya belum menerima sebarang laporan mengenai kejadian itu.

“Polis tidak menerima sebarang laporan setakat ini. Tindakan mengesan individu yang melakukan perkara itu sedang dijalankan,” katanya kepada Bernama hari ini.

Terdahulu, tular satu video berdurasi 37 saat dalam aplikasi Tik Tok memaparkan seorang lelaki berbaju merah dan bertopi biru menggunting beberapa Jalur Gemilang yang dipasang di laluan pejalan kaki dipercayai di hadapan Pusat Pelancongan Malaysia (MATIC) di Jalan Ampang di sini.

Menurut pemilik akaun Tik Tok berkenaan, beliau telah menegur perbuatan lelaki itu tetapi tidak diendahkan selain khuatir akan keselamatan diri ekoran pelaku memegang gunting. – AlHijrah Online


BANK MUAMALAT LANTIK KHAIRUL KAMARUDIN SEBAGAI CEO BARU

KUALA LUMPUR : Bank Mualamat Malaysia Bhd melantik Khairul Kamarudin sebagai Ketua Pegawai Eksekutifnya yang baharu, berkuat kuasa 1 Nov 2019, menggantikan Datuk Mohd Redza Shah Abdul Wahid yang bersara.

Khairul, lulusan Ijazah Undang-undang dari Anglia Ruskin University, United Kingdom, merupakan Timbalan Ketua Pegawai Eksekutif bank itu sejak lapan bulan lepas.

“Khairul memiliki 22 tahun pengalaman dalam industri kewangan, dengan 14 tahun bersama Bank Islam Malaysia Bhd,” kata Pengerusinya Tan Sri Munir Majid dalam kenyataan hari ini.Bank Muamalat mengalu-alukan Khairul yang mempunyai kelayakan yang sangat tinggi dalam Perbankan Islam, dan berharap beliau dapat memimpin institusi itu ke fasa pembangunan seterusnya dalam persekitaran yang semakin mencabar, katanya.“Saya juga merakamkan ucapan terima kasih kepada Datuk Redza, yang telah berkhidmat dengan cemerlang dengan kami selama 11 tahun, dari peringkat awal sehingga mewujudkan landasan yang kukuh untuk kemajuan masa depan bank itu,” katanya — BERNAMA


NAHAS SEGAMAT: PEMANDU LORI ADA 8 SAMAN AKTIF

KUALA LUMPUR: Pemandu lori membawa muatan pasir yang terlibat dalam nahas enam beranak maut di Segamat pada 1 September lalu, memiliki tujuh saman aktif daripada 19 rekod saman Jabatan Pengangkutan Jalan (JPJ).

Menurut Agensi Pengangkutan Awam Darat (APAD), pemandu kenderaan VEE 4751 itu turut mempunyai satu rekod saman aktif Polis Diraja Malaysia (PDRM).

APAD turut memaklumkan laporan teknikal siasatan kemalangan tragis itu dijangka diperoleh dalam masa terdekat.

Agensi itu akan bekerjasama dengan Institut Penyelidikan Keselamatan Jalan Raya Malaysia (MIROS) untuk mendapatkan laporan teknikal siasatan bagi mengenal pasti punca kemalangan membabitkan lima kenderaan termasuk sebuah lori membawa muatan pasir.

“Berdasarkan laporan yang diterima, didapati lori berkenaan dipercayai telah gagal membrek dan hilang kawalan lalu melanggar bahagian belakang dan kanan kenderaan malang berkenaan.

“APAD telah mengambil tindakan susulan dengan mengeluarkan Surat Tunjuk Sebab (STS) kepada pengendali berlesen yang terlibat bertarikh 4 Sept 2023,” katanya dalam satu kenyataan hari ini.

Dalam pada itu, APAD boleh mengambil tindakan sama ada penggantungan atau pembatalan lesen di bawah Seksyen 62, Akta Pengangkutan Awam Darat 2010 (Akta 715) dengan merujuk kepada kesalahan melanggar syarat berkanun lesen pengendali di bawah seksyen 58(1) Akta 715.

Di bawah Seksyen 62 Akta 715, pengendali berlesen dan pemandunya bertanggungjawab dalam memberikan keutamaan yang paling tinggi kepada keselamatan penumpang dan pengguna jalan yang lain.

Akta tersebut menetapkan mana-mana pengendali yang didapati melanggar mana-mana syarat lesen boleh dikenakan tindakan dan sekiranya disabitkan kesalahan didenda tidak kurang daripada RM1,000 dan tidak lebih dari RM500,000 atau dipenjarakan tidak lebih dua tahun atau kedua-duanya.

Sementara itu, APAD berkata JPJ sedang dalam tindakan menjalankan Pemeriksaan dan Audit Keselamatan JPJ (JISA) terhadap syarikat Sepadu Ikhlas Sdn Bhd berhubung kemalangan tersebut.

JPJ akan melaksanakan audit Tataamalan Industri Keselamatan dan Kesihatan Pekerjaan Bagi Aktiviti Pengangkutan Jalan 2010 (ICOP) oleh JPJ untuk menentukan keperluan tindakan undang-undang yang boleh diambil di bawah Akta Pengangkutan Jalan 1987 (Akta 333) dan Kaedah–Kaedah di bawahnya.

Nahas pada 1 Sept lalu melibatkan meragut nyawa pasangan suami isteri Amir Ruddin Ismail, 46 dan Norahimah Noor Muhammad, 43 serta empat anaknua Fatimatulzahrah, 17; Seri Khadijah Aqilah, 13; Rufaidatul Asyariyah, 10 dan Muhammad Assyakrawi, 5.

Seorang lagi mangsa kemalangan, Abdullah Amir Ruddin, 15, masih mendapat rawatan di unit rawatan rapi (ICU) Hospital Segamat.—AlHijrah Online


LELAKI CAMPAK TIGA KANAK-KANAK DIPERCAYAI ALAMI MASALAH MENTAL

KUALA LUMPUR: Tindakan lelaki Myanmar yang mencampak tiga anaknya dari jejambat setinggi 20 meter di Lebuh Raya Lingkaran Kedua (MRR2) di Kepong sebelum terjun di tempat sama semalam, dipercayai berpunca daripada masalah mental.

Ketua Polis Daerah Sentul ACP Beh Eng Lai berkata, ibu kanak-kanak yang juga warga Myanmar serta pemegang kad pelarian Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) telah dirakam keterangan semalam.

“Hasil siasatan awal kita percaya suspek mengalami masalah mental menyebabkan dia melakukan perkara itu,” katanya seperti dilapor Sinar Harian.

Semalam media melaporkan, lelaki terbabit dan dua anaknya yang berusia enam dan tujuh tahun maut di tempat kejadian manakala seorang lagi mangsa yang dianggarkan berusia lima tahun kritikal.

Kes disiasat mengikut Seksyen 302 Kanun Keseksaan.–AlHijrah Online


PENGHADANG DIALIH, JEMAAH KEMBALI DIBENARKAN CIUM KAABAH DAN HAJAR ASWAD

MAKKAH: Selepas lebih dua tahun, penghadang keselamatan di sekeliling Kaabah dialihkan semalam.

Penghadang itu sebelum ini diletakkan disekeliling Kaabah pada 1 Julai 2020 sebagai langkah keselamatan bagi mengawal penularan COVID-19.

Ketua Pejabat Penjaga Dua Masjid Suci, Sheikh Abdul Rahman Al-Sudais dilaporkan berkata keputusan terbaharu Arab Saudi itu antara usaha bagi memudahkan jemaah dan pengunjung ke Masjidil Haram untuk menunaikan ibadah.

Tanpa penghadang tersebut, jemaah umrah dan pelawat kini boleh menyentuh dan mencium Kaabah dan Hajar Aswad.

Berdasarkan video dan gambar dimuat naik di Twitter Haramain Sharifain, jemaah terus mengambil peluang menyentuh dan mencium Kaabah serta Hajar Aswad sebaik sahaja pengadang tersebut dialihkan.

Penularan COVID-19 yang semakin terkawal di Arab Saudi memberi ruang negara itu melonggarkan beberapa sekatan yang dilaksanakan.

Tahun ini juga, kira-kira sejuta jemaah dibenarkan menunaikan ibadah haji, membabitkan individu berusia 65 tahun ke bawah. – AlHijrah Online


JANGAN TIPU FRONTLINERS, JANGAN ANIAYA KAMI – DG HISHAM

KUALA LUMPUR: Ketua Pengarah Kesihatan Tan Sri Dr Noor Hisham Abdullah merayu masyarakat untuk tidak menyembunyikan status kesihatan mereka kepada petugas kesihatan ketika datang mendapatkan rawatan atau untuk saringan COVID-19.

“Jangan tipu frontliners, kami juga perlu dilindungi, ada keluarga dan rakan-rakan, jangan aniaya frontliners,” katanya menerusi Facebook beliau, hari ini.

Hantaran beliau turut disertakan perkongsian seorang doktor menerusi Facebook mengenai pesakit menipu ketika menjalani saringan kesihatan yang menyebabkan petugas kesihatan positif COVID-19.

Dalam perkongsian tersebut, doktor wanita itu berkata terdapat seorang pesakit datang ke hospital untuk janji temu imbasan tomografi berkomputer (CT scan).

Pesakit mengaku sihat ketika disaring di pintu masuk jabatan dan dibenarkan masuk kerana suhu badan juga normal, kata doktor itu dalam hantarannya.

“Saya merupakan doktor yang menyediakan pesakit ini untuk scan (penerangan prosedur, pemasangan IV branula dan sebagainya). Terkejutnya kami bila melihat gambar paru-parunya di CT sama seperti paru-paru pesakit COVID-19.

“Apabila ditanya semula, akhirnya dia mengaku yang dia batuk dan demam selama seminggu, tetapi berasa sedikit sihat untuk datang ke janji temu CT. Ternyata tindakannya menyusahkan orang lain. Pesakit itu disahkan positif COVID-19 selepas dua hari,” tulisnya.

Susulan itu, doktor terbabit menjalani ujian calitan COVID-19 dan turut disahkan positif jangkitan tersebut.

Beliau yang berasa kecewa dengan sikap pesakit berkenaan meluahkan rasa sedih kerana terpaksa berpisah dengan keluarga.

“Keputusan swab mendapati saya positif. Saya menangis semasa dapat tahu sebab sedih terpaksa terpisah dengan anak-anak dan suami. Risau terhadap keluarga dan rakan sekerja yang mungkin saya jangkiti. Kecewa terhadap sikap pesakit saya.

“Mohon jangan tipu kami sekiranya anda bergejala. Tindakan anda melibatkan pesakit-pesakit lain, petugas kesihatan serta keluarga mereka. Kami juga manusia,” tulisnya.

–AlHijrah Online


LEBIH 1.1 JUTA AKAUN PENGGUNA DI SELANGOR DAN KL TERJEJAS BEKALAN AIR

KUALA LUMPUR: Lebih 1.1 juta akaun pengguna di Selangor dan Kuala Lumpur akan mengalami gangguan bekalan air tidak berjadual berikutan pencemaran bau seakan pelarut di Sungai Selangor hingga mengakibatkan henti tugas Loji Rawatan Air (LRA) Rantau Panjang dan Sungai Selangor Fasa (SSP) 1,2, dan 3.

Air Selangor Sdn Bhd (Air Selangor) memaklumkan gangguan bekalan air merangkumi 1,279 kawasan di Wilayah Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat yang mana bekalan air akan ditutup pada jam 6.00 petang.

“Sehingga jam 2:30 petang ini, pencemaran di Muka Sauk LRA Rantau panjang pada tahap 8 TON dan LRA SSP1,2 dan 3 pula pada tahap 4 TON.

“Usaha untuk mencairkan bahan pelarut dan ‘flushing’ bahan pencemaran yang terdapat di dalam Sungai Selangor telah dilakukan dengan melepaskan air dari Empangan Sungai Selangor sebanyak 300 juta liter sehari dan empangsan Sungai Tinggi sebanyak 500 juta liter sehari,” kata Air Selangor dalam kenyataan hari ini.

Menurut Air Selangor, Lembaga Urus Air Selangor (LUAS) juga telah melepaskan air mentah melalui operasi pengepaman kolam KL Larut dengan kapasiti 192 juta liter sehari untuk tujuan yang sama.

” Air Selangor amat memahami situasi para pengguna yang memerlukan air bersih terutama semasa peningkatan kes COVID 19 dan pelaksanaan Perintah Kawalan Pergerakan Bersyarat ini dengan mengambil segala usaha bagi meminimakan impak gangguan kepada para pengguna yang terjejas.


RENTAS NEGARA MALAYSIA-SINGAPURA BERMULA 29 NOVEMBER – PM MALAYSIA, SINGAPURA

KUALA LUMPUR: Malaysia dan Singapura akan memulakan kembali perjalanan rentas sempadan menerusi Lorong Perjalanan Vaksinasi atau Vaccinated Travel Lane (VTL) dengan menggunakan jalan udara, bermula 29 November ini.

Menurut Perdana Menteri Datuk Seri Ismail Sabri Yaakob, pelancong yang lengkap divaksinasi dapat melakukan perjalanan antara Malaysia dan Singapura, tertakluk kepada ujian saringan COVID-19 sebagai ganti kuarantin wajib.

Keputusan tersebut dibuat bersama Ismail Sabri Yaakob dengan Perdana Menteri Singapura Lee Hsien Loong menerusi panggilan telefon, hari ini.

“Kami bersetuju bahawa sudah tiba masanya untuk membenarkan semula perjalanan rentas sempadan memandangkan kemajuan ketara telah dicapai oleh Malaysia dan Singapura dalam pemberian vaksin dan pengurusan pandemik COVID-19 secara amnya.

“Dengan itu, Malaysia dan Singapura bersetuju melancarkan Vaccinated Travel Lane (VTL) di antara Lapangan Terbang Changi dan Lapangan Terbang Antarabangsa Kuala Lumpur mulai 29 November 2021,” menerusi kenyataan Ismail Sabri di Facebooknya.

Sementara itu, kedua-dua pemimpin tersebut berharap untuk memulihkan laluan perjalanan merentasi darat di antara kedua-dua negara dalam masa terdekat termasuk pembukaan semula perjalanan merentasi Tambak Johor dan Link Kedua.

Ujar Ismail, VTL merupakan antara kejayaan penting dalam kerjasama antara Malaysia dan Singapura yang telah lama terjalin.

“Saya yakin, inisiatif ini dapat memulihkan ekonomi kedua-dua negara sambil mengimbangi keperluan untuk memastikan keselamatan dan kesihatan rakyat terpelihara daripada COVID-19,” katanya.–AlHijrah Online


MALAYSIA-TURKI PERKUKUH KERJASAMA ZAKAT, WAKAF, FALAK, INDUSTRI HALAL, DAN TERORISME

KUALA LUMPUR: Malaysia dan Turki bersetuju untuk memperkukuh kerjasama melalui perkongsian pintar dalam zakat, industri halal, penyelidikan dan kefatwaan, wakaf, falak dan memerangi terorisme.

Persetujuan itu dicapai melalui sidang video Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri bersama Presiden Direktorat Hal Ehwal Agama Turki, Tuan Yang Terutama Prof. Dr. Ali Erbaş semalam.

“Alhamdulillah, kedua-dua buah negara bersetuju untuk memperkukuh kerjasama melalui perkongsian pintar dalam zakat, industri halal, penyelidikan dan kefatwaan, wakaf, falak dan memerangi terorisme.

“Ia melibatkan pertukaran pegawai, penyelidik, perkongsian kajian penyelidikan dan lain-lain insiatif yang bakal diselaraskan,” kata Zulkifli dalam catatan di Facebook rasminya hari ini.

Ujar Zulkifli usaha tersebut diharap dapat membuahkan manfaat yang besar kepada ummah di kedua-dua buah negara bersaudara itu.

Dalam sidang video selama kira-kira 45 minit itu, Zulkifli sempat menyingkap sejarah ringkas hubungan Khilafah Turki Uthmaniyyah dan Alam Melayu (Nusantara) yang sudah terbina erat ratusan tahun lamanya.

Perkongsian Zulkifli disambut Dr Ali yang mengharapkan usaha yang lebih serius dapat dijalankan bagi menyambung hubungan diplomatik dan persaudaraan tersebut yang telah diwarisi turun temurun. — AlHijrah Online


BERI BANTUAN SEGERA SAMA ADA KIBAR BENDERA PUTIH ATAU TIDAK – ZULKIFLI

PORT DICKSON: Bantuan kepada sesiapa sahaja yang memerlukan sama ada bertindak mengibarkan bendera putih atau tidak perlu diberikan dengan segera.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata, walaupun tindakan mengibar bendera putih itu memberikan pelbagai pandangan termasuk mufti-mufti, namun ianya tetap bermatlamatkan untuk membantu golongan yang terkesan dengan pandemik COVID-19.

“Yang penting kita turun padang. Tak kisah ada bendera ke tak ada bendera, orang dalam susah kita bantu,” ujarnya selepas diminta mengulas tentang pelbagai pandangan yang disuarakan beberapa pihak berhubung tindakan mengibar bendera putih sebagai isyarat meminta pertolongan.

Beliau berkata demikian selepas menyampaikan bantuan kepada golongan memerlukan sempena program Inspirasi Prihatin Yayasan Pembangunan Ekonomi Islam Malaysia (YaPEIM), di sini hari ini.

Zulkifli memaklumkan bahawa orang ramai juga boleh meminta bantuan dengan menghubungi talian yang disediakan menerusi laman sesawang atau Facebook agensi di bawah seliaan beliau termasuk Yayasan Dakwah Islamiah Malaysia (YADIM) dan YaPEIM.

Lapor BERNAMA, setakat ini bantuan bernilai lebih RM700 juta disalurkan kepada orang ramai di seluruh negara melalui kerjasama pelbagai agensi termasuk Pusat Pungutan Zakat dan Jabatan Agama Islam Negeri serta YADIM.

Dalam perkembangan yang sama, Timbalan Ketua Pemuda PAS, Ahmad Fadhil Shaari berpendapat bendera putih adalah lambang isyarat kecemasan yang perlu diberikan perhatian termasuk pihak masjid, jiran tetangga, madrasah dan wakil rakyat kawasan.

“Dalam situasi sekarang mungkin ada orang yang perlukan lampin pakai buang untuk anak-anak dan ada yang perlukan beras, malah ada juga yang perlukan wang bagi membayar sewa rumah,” katanya.

Fadhil turut berharap agar isu bendera putih ini tidak terus dipolitikkan malah pihak yang bertanggungjawab perlu memberi perhatian terhadap isu tersebut.—AlHijrah Online


HUTANG NEGARA TERMASUK LIABILITI CECAH RM1.5 TRILION

PUTRAJAYA: Hutang negara termasuk liabiliti telah mencecah sebanyak RM1.5 trilion dan perlu ditangani dengan segera, kata Perdana Menteri Datuk Seri Anwar Ibrahim.

Beliau yang juga Menteri Kewangan berkata kedudukan ekonomi negara masih belum kukuh dan ia turut berkait dengan perkembangan antarabangsa.

“Ekonomi masih dianggap malap. Ia juga berkait dengan perkembangan antarabangsa, baik soal konflik Rusia-Ukraine atau pasca COVID-19 yang belum dapat menzahirkan kekuatan ekonomi dunia.

“Kalau ikut unjuran ekonomi Tabung Kewangan Antarabangsa (IMF), ia terus menurun. Cabaran (untuk kerajaan) adalah hutang negara sudah mencecah hampir RM1.2 trilion. Jika termasuk liabiliti, ia sudah mencecah RM1.5 trilion,” katanya pada Majlis Dialog Belanjawan 2023 di sini hari ini.

Justeru, katanya kerajaan tidak akan mengambil pendekatan ‘business as usual’ dan akan mengambil pendekatan yang berbeza untuk mengukuhkan kedudukan ekonomi negara.

“Sebab itu, kita beri angka yang sebenar. (Bayaran) Khidmat hutang 2023 adalah sebanyak RM45 bilion, iaitu 15 peratus daripada hasil negara dan ini juga maksimum yang mampu ditangani oleh negara.

“Kita tidak fikir kita boleh mendepani tahun 2023 dengan keadaan yang selesa. Sebab itu, kalau ada budaya selesa, ia tidak akan dapat memacu pertumbuhan ekonomi yang diharapkan,” kata Perdana Menteri.–AlHijrah Online


HASILKAN VIDEO VFX ISU PALESTIN, SOFYANK AJAK WARGANET SEBAR KEBENARAN

KUALA LUMPUR: Ramai pempengaruh media sosial yang mempunyai pengikut  ramai menggunakan platform masing-masing bagi menyebarkan kesedaran mengenai penderitaan rakyat Palestin akibat kekejaman rejim Israel.

Tidak terkecuali, pereka kandungan digital tanah air Sofyank atau Mohamad Sofian Abdullah yang telah menghasilkan satu video pendek menggunakan teknik kesan visual VFX sehingga ia tular bagi menyampaikan mesej berkaitan isu Palestin kerana sebahagian media Barat tidak melaporkan situasi sebenar yang berlaku di sana.

Dalam klip video kurang satu minit itu, kelihatan Sofyank mencetak beberapa helai kertas lukisan bersaiz A4 yang antara lain memaparkan potret rakyat Palestin sedang bersedih di tanah air sendiri, kereta kebal, bangunan terbakar hasil kerjasama dengan seorang pelukis, Qurnia Izzat.

Cetakan kertas lukisan itu kemudiannya dibuat lubang dengan memotongnya sedikit di bahagian tertentu lukisan berkenaan seperti bahagian mulut, mata dan meriam kereta kebal dan menerusi sorotan kamera pada lubang yang dibuat pada lukisan-lukisan yang telah disusun itu, penonton seolah-olah di bawa menyaksikan apa yang sebenarnya berlaku di Palestin dalam laporan berita televisyen.

Dalam hantaran video itu itu juga Sofyank menyampaikan mesej bahawa semua lapisan masyarakat mempunyai “kuasa” yang hebat dalam menyampaikan tentang apa sahaja kebenaran yang berlaku di Palestin sekarang.

“Kita mempunyai kuasa untuk menyebarkan kebenaran, marilah kita kongsikan apa yang kita tahu sehingga dunia sedar apa yang berlaku,” menurut Sofyank pada ciapan video yang dikongsinya itu selain turut mengajak orang ramai sama-sama mendoakan keselamatan rakyat Palestin.

Video tersebut yang sohor kini di media sosial telah mendapat pelbagai reaksi positif dan juga pujian netizen kerana menggunakan kreativiti melalui platform sedia ada bagi menyebarkan kesedaran mengenai apa yang berlaku di Palestin, khususnya di Semenanjung Gaza. –AlHijrah Online


POLEMIK LAWATAN ANWAR KE ARAB SAUDI JAUH MENYIMPANG DARI FAKTA SEBENAR – WISMA PUTRA

PUTRAJAYA: Polemik lawatan Perdana Menteri Datuk Seri Anwar Ibrahim ke Arab Saudi yang dibangkitkan sesetengah pihak lebih bersifat spekulasi dan jauh menyimpang daripada fakta sebenar, kata Kementerian Luar (Wisma Putra) dalam kenyataan pada Selasa.

Isu itu telah dimainkan secara negatif oleh kelompok tertentu dan tindakan sedemikian jelas tidak adil kepada Wisma Putra dan Kerajaan Malaysia serta kepada Kementerian Luar dan Kerajaan Arab Saudi.

Delegasi Malaysia diberikan Taraf Tetamu Negara penuh yang meliputi penyediaan kenderaan, penginapan dan kawalan keselamatan oleh Saudi Royal Guard dan pegawai-pegawai protokol daripada Majlis Diraja Arab Saudi (Royal Court).

“Kemudahan-kemudahan Taraf Tetamu Negara ini turut diperuntukkan semasa pelaksanaan ibadah umrah di Makkah Al-Mukarramah di mana lebih 50 orang anggota keselamatan mengiringi Perdana Menteri. Kemudahan-kemudahan itu juga turut disediakan semasa ziarah di Madinah Al-Munawwarah,” kata Wisma Putra.

Semasa berada di negara itu delegasi Malaysia menerima makluman supaya tempoh lawatan dipanjangkan daripada tempoh asal bagi mengaturkan sesi-sesi kunjungan hormat dan pertemuan dengan kepimpinan tertinggi kerajaan Arab Saudi.

Bagaimanapun, delegasi Malaysia menjelaskan secara baik bahawa permintaan itu tidak dapat dipenuhi disebabkan komitmen-komitmen Perdana Menteri yang telah ditetapkan awal sebelum lawatan.

“Ini termasuk Majlis Iftar bersama Seri Paduka Baginda Yang di Pertuan Agong dan Seri Paduka Baginda Raja Permaisuri Agong di Istana Negara pada 25 Mac 2023 dan Lawatan Rasmi Perdana Menteri ke Kemboja pada 27 Mac 2023,” katanya dalam kenyataan itu.

Menurut kementerian itu lagi, persiapan-persiapan awal bagi lawatan berkenaan meliputi beberapa siri perbincangan antara Wisma Putra dan Kedutaan Besar Arab Saudi di Kuala Lumpur dan perbincangan Kedutaan Besar Malaysia di Riyadh dengan Kementerian Luar negara itu.

Menteri Luar Datuk Seri Dr Zambry Abdul Kadir juga bertemu dengan Menteri Luar Arab Saudi semasa lawatannya ke Riyadh pada 19 hingga 22 Feb 2023 yang antara lain membincangkan secara spesifik tentang lawatan Perdana Menteri dan kesesuaian tarikh-tarikh serta perancangan hasil-hasil lawatan.

Cadangan tarikh awal untuk lawatan diadakan sama ada sebelum atau semasa bulan Ramadan juga tidak menjadi isu di pihak Arab Saudi yang pernah menerima lawatan pemimpin-pemimpin asing dalam bulan Ramadan.

Wisma Putra juga menerima Nota Diplomatik daripada Kedutaan Besar Arab Saudi di Kuala Lumpur bertarikh 21 Mac 2023 yang mengesahkan tarikh lawatan rasmi Perdana Menteri ke Arab Saudi dan nota yang sama turut diterima Kedutaan Besar Malaysia di Riyadh daripada Kerajaan Arab Saudi.

Menurut kenyataan itu, kedua-dua Nota Diplomatik itu merujuk kepada lawatan rasmi Perdana Menteri pada 22 – 25 Mac 2023 termasuk program kunjungan hormat dengan Raja Salman Abdulaziz Al Saud dan Putera Mahkota Mohammed Salman Abdulaziz Al Saud dan Perdana Menteri Arab Saudi.

“Kedua-dua Nota Diplomatik itu jelas menyatakan kerajaan Arab Saudi mengalu-alukan lawatan itu termasuk pelaksanaan ibadah umrah di Makkah Al-Mukarramah dan ziarah di Madinah Al-Munawwarah,” katanya dan menambah bahawa Nota Diplomatik adalah antara komunikasi paling rasmi antara kerajaan dengan kerajaan.

Wisma Putra berkata lawatan Anwar mencerminkan komitmen Malaysia untuk meningkatkan hubungan dan kerjasama antara kedua-dua negara ke tahap yang lebih kukuh dan komprehensif.

“Malaysia sentiasa menganggap Kerajaan Arab Saudi sebagai rakan strategik,” kata kenyataan itu lagi.

Kementerian itu menegaskan bahawa polemik serta tanggapan tidak berasas oleh sesetengah pihak di Malaysia atas kepentingan politik sempit tidak akan membantu dalam usahanya memartabatkan diplomasi Malaysia ke arah pengukuhan hubungan dan kerjasama dengan negara-negara sahabat di seluruh dunia baik di peringkat dua hala, serantau dan antarabangsa.

Antara perkara yang dibangkitkan segelintir pihak termasuk daripada parti-parti pembangkang berhubung lawatan berkenaan termasuk isu Perdana Menteri disambut oleh gabenor Jeddah sahaja, tidak dibawa masuk ke dalam Kaabah dan tiada pertemuan dengan Raja Salman atau Putera Mahkota Mohammed Salman.–AlHijrah Online


PEMERDAGANGAN MANUSIA: PM JAMIN AMBIL TINDAKAN TERBAIK, LEBIH AGRESIF SELAMATKAN RAKYAT MALAYSIA

KUALA LUMPUR: Datuk Seri Ismail Sabri Yaakob memberi jaminan bahawa kerajaan akan mengambil tindakan terbaik bagi menyelesaikan isu pemerdagangan manusia melibatkan rakyat Malaysia di beberapa negara ASEAN.

Perdana menteri berkata beliau menerima beberapa video laman media sosial TikTok mengenai kes berkenaan, dan telah menghantar video berkenaan kepada Menteri Luar Datuk Seri Saifuddin Abdullah dan Ketua Polis Negara Tan Sri Acryl Sani Abdullah Sani untuk tindakan lanjut.

“Suka saya maklumkan bahawa kerajaan serius untuk menyelesaikan isu ini. Perkara ini telah dibincangkan di dalam mesyuarat kabinet bulan lepas.

“Kementerian Luar Negeri dan Kementerian Dalam Negeri telah diarah mengambil tindakan segera dan lebih agresif,” katanya menerusi akaun Facebooknya.

Ismail Sabri dalam pada itu turut memuat naik tangkap layar video TikTok Setiausaha Agung Pertubuhan Kemasyarakatan Antarabangsa Malaysia Datuk Hishamuddin Hashim, yang merayu kerajaan mengambil tindakan segera berhubung perkara berkenaan.

Hishamuddin dalam video berdurasi 9.34 minit berkenaan yang dikongsi melalui akaun TikToknya, mahu supaya kerajaan membantu kedutaan Malaysia terutama di Laos, Kemboja dan Myanmar, dalam usaha membawa pulang rakyat Malaysia yang masih terperangkap di bawah sindiket pemerdagangan manusia.

Beliau turut merayu kerajaan meluluskan peruntukan khas kepada ketiga-tiga kedutaan bagi membantu pengurusan logistik dan kakitangan, termasuk memastikan kakitangan mencukupi selepas ketiga-tiga kedutaan itu terpaksa berkerja 24 jam bagi menjejak rakyat Malaysia yang masih terkandas di sana.–AlHijrah Online


KARIKATUR RASULULLAH SAW: JOHOR HANTAR SURAT KEPADA KEDUTAAN PERANCIS

JOHOR BAHRU: Johor sudah menyiapkan surat bantahan untuk dihantar kepada pejabat Kedutaan Perancis di Kuala Lumpur sebagai tanda bantahan kerajaan negeri dan umat Islam di negeri selatan tanah air itu.

Surat bantahan itu susulan tindakan akhbar mingguan satira Perancis, Charlie Hebdo yang menerbitkan semula karikatur yang menghina Nabi Muhammad SAW.

Pengerusi Jawatankuasa Hal Ehwal Agama Islam Negeri, Tosrin Jarvanthi berkata kerajaan Johor menentang sekeras-kerasnya tindakan penghinaan terhadap Rasulullah SAW itu dan surat bantahan tersebut akan diserahkan pada Isnin depan.

“Saya harap umat Islam bersabar tidak ambil tindakan terburu-buru di luar batasan jangkauan kita sebagai umat Islam di negeri Johor.

“Batas-batas perlu dikawal jangan sampai ada yg menimbulkan emosi dan sangkaan buruk,” katanya ketika ditemui media hari ini.

Kerajaan Perancis baru-baru ini mempertahankan penerbitan semula karikatur yang menghina Nabi Muhammad SAW atas alasan hak kebebasan bersuara.

Tindakan itu telah menimbulkan kemarahan umat Islam di seluruh dunia.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri pada Selasa, 27 Oktober telah menulis surat kepada Duta Perancis di Malaysia meluahkan rasa kecewa terhadap isu karikatur Nabi Muhammad SAW oleh Charlie Hebdo. — AlHijrah Online


Kematian Muhammad Adib adalah akibat perbuatan jenayah

KUALA LUMPUR – Mahkamah Koroner Shah Alam hari ini memutuskan bahawa
kematian anggota bomba Muhammad Adib Mohd Kassim adalah akibat perbuatan
jenayah, yang dilakukan oleh lebih dua orang individu yang tidak diketahui.

Menurut laporan Bernama hari ini, Mahkamah Koroner menyerahkan kes ini
kepada peguam negara dan polis untuk menjalankan siasatan pendakwaan.

Terdahulu, peguam mewakili keluarga Muhammad Adib, Yahaya Othman tiba
di Mahkamah Koroner Shah Alam pukul 8.10 pagi tadi untuk keputusan inkues punca
kematian Muhammad Adib di Mahkamah Seksyen 8, di Shah Alam, hari ini.

Pada 27 Nov lepas, Muhammad Adib parah dalam rusuhan ketika kekecohan
di tapak Kuil Sri Maha Mariamman, USJ 25, Subang Jaya dan meninggal dunia 21
hari kemudiannya.

Sepanjang inkues itu dijalankan, 30 saksi termasuk beberapa saksi pakar
dipanggil dan 137 bahan bukti dikemukakan dengan pelbagai hujahan dilontarkan
oleh pihak terlibat sebelum prosiding berkenaan ditutup pada 24 Julai lepas.


LELAKI PUTUS KAKI DALAM NAHAS EMPAT KENDERAAN

KUANTAN: Seorang lelaki putus kedua-dua belah kaki selepas lori muatan tanah dipandunya melanggar belakang sebuah treler tanpa muatan serta sebuah kereta sebelum terbalik di Jalan Pintasan Kuantan dekat Semambu, di sini hari ini.

Ketua Polis Daerah Kuantan ACP Wan Mohd Zahari Wan Busu berkata, mangsa berusia 55 tahun cedera parah dalam kemalangan berlaku kira-kira jam 12.15 tengah hari melibatkan empat buah kenderaan.

Kejadian tersebut juga melibatkan seorang lelaki yang memandu kereta Perodua Viva berusia 29 tahun mengalami luka di beberapa bahagian badan manakala pemandu treler dan sebuah lagi kereta jenis Perodua Axia tidak mengalami sebarang kecederaan.

“Siasatan awal mendapati kemalangan berlaku ketika keempat-empat kenderaan terbabit dalam perjalanan dari arah Semambu menghala ke Gambang.

“Ketika tiba di lokasi kejadian, lori tanah dipandu mangsa dipercayai hilang kawalan sebelum melanggar belakang treler dan Perodua Viva sebelum terbalik melintang jalan,” katanya seperti dilapor media.

Tambah Wan Mohd Zahari, treler yang dilanggar lori mangsa menggelongsor sebelum melanggar Perodua Axia yang bergerak perlahan di hadapannya.

“Mangsa yang parah dihantar ke Hospital Tengku Ampuan Afzan (HTAA) dan dirawat di wad kecemasan (zon merah) dan kes disiasat di bawah Seksyen 43(1) Akta Pengangkutan Jalan 1987,” katanya.—AlHijrah Online


COVID-19: TURKI SAHKAN KES PERTAMA

ANKARA: Turki mengesahkan kes pertama koronavirus di negara itu awal pagi ini sambil menegaskan langkah-langkah pencegahan diambil bagi membendung penularan wabak itu.

“Seorang warga Turki (lelaki) disahkan positif koronavirus petang semalam,” kata Menteri Kesihatan, Fahrettin Koca dipetik agensi berita Anadolu dalam sidang media di Ankara.

“Individu itu dijangkiti virus selepas pulang dari Eropah. Beliau telah diasingkan sepenuhnya.

“Beliau dalam keadaan stabil. Kesemua ahli keluarganya dan mereka yang dekat dengannya di bawah pemantauan,” kata Koca.

Beliau berkata diagnos awal telah dibuat dan jangkitan dalam Turki ketika ini adalah terhad.

“Satu atau dua kes tidak seharusnya dianggap epidemik,” kata Menteri Kesihatan Turki itu.

“Koronavirus tak kuat dari langkah pencegahan yang kita lakukan. Pesakit yang dikuarantin tidak boleh mengancam masyarakat.   “Tolong jangan ke luar negara kecuali tiada pilihan. Kita harus ikut garis panduan kementerian untuk bendung koronavirus,” katanya.

Turki menutup pintu sempadannya dengan Iran bulan lalu, antara negara terjejas teruk akibat wabak itu, selain menggantung penerbangan ke negara jirannya itu.

Koronavirus atau rasminya dikenali sebagai COVID-19, pertama kali dikesan di Wuhan, China pada Disember lalu.

Lebih 4,260 kes maut akibat virus itu dengan 118,100 kes jangkitan dilaporkan di lebih 100 negara setakat ini. — Terjemahan AlHijrah Online


SUNGAI NENGGIRI SEMAKIN SURUT AKIBAT CUACA PANAS

GUA MUSANG: Cuaca panas berlarutan turut memberi kesan kepada paras air Sungai Nenggiri, di sini yang kini semakin surut sehingga menyebabkan keadaan berlumpur, selain beting pasir dan batu-batuan mula timbul.

Pemandu bot enjin galah, Muhamad Fakhry Sharif, 27, berkata situasi air sungai yang semakin mengering itu disedari pemandu bot dan nelayan sejak awal minggu lepas.

Katanya keadaan itu memaksa mereka untuk lebih berhati-hati memandangkan paras air sungai turut menimbulkan risiko terhadap pekerjaan mereka sama ada sebagai nelayan sungai mahupun membawa bot penumpang.

“Kami dapati Sungai Nenggiri surut lebih dua meter sejak awal minggu ini. Kami sedar risiko keselamatan ketika mengemudi bot dalam keadaan air surut, tetapi sebagai nelayan sungai kami perlu terus bekerja menggunakan bot untuk menjana ekonomi keluarga.”

“Kami berharap cuaca panas ini tidak berpanjangan dan dapat meneruskan aktiviti di kawasan Sungai Nenggiri seperti biasa. Selain menoreh dan berkebun, ramai penduduk menjadi nelayan sungai untuk menampung keperluan harian,” katanya ketika ditemui pemberita di Kampung Bertam Baru, di sini.”

Pemandu bot enjin sangkut, Shaari Mustapa, 55, berkata sebahagian pemandu bot yang terkesan terpaksa berhenti kerja buat sementara kerana bimbang risiko yang akan dihadapi.

Dia yang berpengalaman lebih 40 tahun mengendalikan bot, berkata hanya pemandu bot enjin galah dan enjin sangkut yang mahir sahaja berani meneruskan tugas mereka mengemudi bot bagi membawa penumpang atau mencari hasil sungai.

“Dengan pengalaman yang ada saya sudah mahir selok-belok arus Sungai Nenggiri. Kebanyakan orang baharu atau orang luar akan berhenti membawa bot di sungai ini ketika air surut kerana banyak cabaran termasuk kawasan sungai banyak beting pasir, tunggul kayu dan batu besar,” katanya.

Menurut Shaari jalan sungai menjadi pilihan sesetengah penumpang untuk ke Kampung Lulut atau Kuala Sungai kerana hanya mengambil masa kira-kira 15 minit berbanding lebih dua jam jika menggunakan jalan darat dari Ladang Serasa.

Menurutnya harga tambang bot enjin sangkut yang dikenakan antara RM80 dan RM150 untuk tempoh sehari.–AlHijrah Online


FAM TURUN HARGA TIKET PIALA AFF DI STADIUM NASIONAL

KUALA LUMPUR: Persatuan Bolasepak Malaysia (FAM) menurunkan harga tiket bagi dua aksi peringkat kumpulan Piala AFF 2022, melibatkan skuad Harimau Malaya menentang Laos dan Singapura, di Stadium Nasional Bukit Jalil.

Setiausaha Agung FAM, Noor Azman Rahman, dalam kenyataan hari ini, berkata harga terkini bagi setiap aksi itu adalah RM45 bagi tempat duduk terbuka, RM60 (premium) dan RM70 (grandstand), manakala tiket kanak-kanak berusia 6 hingga 12 tahun kekal pada harga RM10.

FAM sebelum ini mengumumkan harga bagi menyaksikan perlawanan di Stadium Nasional Bukit Jalil itu adalah RM50 bagi tempat duduk terbuka, RM70 (premium) dan RM100 (grandstand).

Noor Azman berkata pihak Ticket Hotline akan memulakan proses pemulangan (refund) untuk amaun berlebihan bagi penyokong yang telah membeli tiket pada harga asal.

“Atas rasa prihatin dan selepas mengambil kira keluhan penyokong Harimau Malaya serta mendengar pandangan daripada banyak pihak, FAM membuat keputusan untuk menurunkan harga tiket.

“Semoga penurunan harga tiket ini akan dapat mengurangkan sedikit beban penyokong untuk ke stadium bagi menyaksikan kedua-dua perlawanan berkenaan,” katanya.

Beliau berkata Presisen FAM, Datuk Hamidin Mohd Amin, sentiasa prihatin mendengar keperluan penyokong dan sangat menghargai sokongan tidak berbelah bagi yang telah diberikan oleh penyokong setia Harimau Malaya yang sentiasa berada di belakang pasukan.

Skuad Harimau Malaya bakal memulakan kempen Kumpulan B Piala AFF menentang Myanmar di Yangon pada 21 Dis, diikuti aksi menentang Laos di Bukit Jalil pada 24 Dis, Vietnam di Hanoi (27 Dis) dan menerima kunjungan Singapura di Bukit Jalil (3 Jan).

Skuad Harimau Malaya yang merangkul gelaran juara pada 2010, terkandas di peringkat kumpulan pada edisi lepas di Singapura.–AlHijrah Online


MAIS LANCAR SISTEM WASIAT DAN HIBAH

SHAH ALAM: Majlis Agama Islam Selangor (MAIS) hari ini melancarkan Sistem Wasiat dan Hibah (SISWA) bagi memudahkan pengurusan wasiat serta hibah secara dalam talian di Selangor.

Pengerusinya Tan Sri Abdul Aziz Mohd Yusof berkata MAIS sebagai badan pengelola Baitulmal sentiasa komited memberi perkhidmatan terbaik dan menjadi rujukan utama pengurusan harta orang Islam.

“MAIS telah menaik taraf sistem sedia ada, e-Wasiat kepada sistem baharu yang lebih pintar menerusi gabungan dua elemen perancangan pembahagian harta iaitu wasiat dan hibah. Melalui sistem ini, permohonan dan kelulusan akan diuruskan sepenuhnya secara atas talian selain menawarkan penggunaan Electronic Know Your Customer (EKYC) yang diiktiraf Bank Negara Malaysia (BNM).

“Selain itu, SISWA juga menggunakan tandatangan digital yang tertakluk di bawah Akta Tandatangan Digital 1997 dan pengesahan transaksi pemohon dilakukan secara One-Time Password (OTP),” katanya ketika ditemui pemberita selepas melancarkan sistem itu di sini hari ini.

Abdul Aziz berkata MAIS menyasarkan seramai 6,000 orang mendaftar SISWA bagi pengurusan berkenaan dan setakat ini sebanyak 3,196 permohonan wasiat dan hibah telah diterima.

“Kami berharap sistem itu memberi kemudahan baharu kepada umat Islam dalam usaha membantu pembahagian harta dengan lebih sistematik sekali gus mengelak isu harta pusaka di kalangan waris,” katanya.


SERANGAN BOM DI TIMUR AFGHANISTAN – 10 MAUT

JALALABAD : Serangan bom yang menyasarkan sebuah bas yang membawa rekrut untuk tentera keselamatan Afghan hari ini, membunuh sekurang-kurangya 10 dan 27 cedera.

Jurucakap gabenor Nangarhar, Ataullah Khogyani berkata, sebutir bom telah diletakkan di sebuah motosikal yang diletupkan ketika bas melalui kawasan kejadian.

Menurut agensi, mangsa adalah tentera yang direkrut dan orang awam, termasuk kanak-kanak. Sebahagian daripada mereka berada dalam keadaan kritikal.

Sohrab Qaderi, ahli Majlis Daerah Nangarhar menyatakan bahawa “Tiada kumpulan bertanggungjawab tampil untuk serangan ini namun Jalalabad sering menjadi sasaran Taliban dan Daesh.”– Terjemahan AlHijrah Online


NEGARA ARAB KECAM SERANGAN ISRAEL KE ATAS KEM PELARIAN JABALIA DI GAZA

ISTANBUL: Negara-negara Arab mengutuk serangan udara Israel ke atas kem pelarian Jabalia di utara Gaza pada Selasa hingga menyebabkan ratusan terbunuh dan cedera, lapor Agensi Anadolu.

Arab Saudi menerusi satu kenyataan yang dikeluarkan Kementerian Luar mengutuk sekeras-kerasnya serangan Israel terhadap kem Jabalia.

Kenyataan itu menegaskan bahawa “mencegah pertumpahan darah, melindungi orang awam dan menghentikan operasi ketenteraan adalah penting dan tidak boleh ditangguhkan. Kegagalan untuk mematuhinya akan membawa kepada krisis kemanusiaan dengan Israel dan masyarakat antarabangsa perlu bertanggungjawab.”

Sementara itu,Emiriah Arab Bersatu (UAE) dalam kenyataan turut mengutuk serangan berkenaan dan menekankan “keperluan gencatan senjata segera untuk mengelakkan pertumpahan darah.”

Qatar menggesa masyarakat antarabangsa segera bertindak menghentikan pembunuhan dan kemusnahan.

Kementerian Luar Qatar menjelaskan bahawa insiden itu “meningkatkan ketegangan dan akan menjejaskan usaha rundingan serta mencetuskan lebih banyak ketegangan, keganasan dan ketidakstabilan.”

Selain itu, Jordan, Yaman dan Mesir juga berkongsi naratif serupa.

Kementerian Luar Mesir “mengutuk sekeras-kerasnya tindakan tidak berperikemanusiaan Israel” dan menyifatkan serangan itu sebagai “pelanggaran secara terang-terangan terhadap undang-undang antarabangsa”.

Dalam pada itu, Pertubuhan Kerjasama Islam (OIC) menyeru “masyarakat antarabangsa segera campur tangan menghentikan pencerobohan terbabit.”

Setiausaha Agung Liga Arab, Ahmed Aboul Gheit, juga mengutuk pengeboman Israel ke atas kem Jabalia,” dan mengulangi gesaannya untuk menghentikan serta-merta operasi ketenteraan di Gaza. –AlHijrah Online


AGONG, PERMAISURI DIKURNIAKAN DUA CUCUNDA

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah dikurniakan dua cucunda baru-baru ini.

Menerusi satu hantaran Istana Negara di laman Facebook, dua cucunda Seri Paduka Baginda itu diberi nama Tengku Nuh Muhammad Shah Ibni Tengku Panglima Raja Tengku Amir Nasser dan Tengku Aleya Norlini Tengku Abu Bakar Ahmad.

Menurut hantaran berkenaan, Tengku Nuh Muhammad Shah diputerakan pada 31 Januari, manakala Tengku Aleya Norlini pada 2 Februari 2022.

Tengku Nuh Muhammad Shah merupakan anakanda ketiga Tengku Panglima Raja Tengku Amir Nasser Ibrahim Shah dan Che Puan Panglima Puteri Suraiya Afzan.

Manakala Tengku Aleya Norlini pula merupakan anakanda kedua Tengku Abu Bakar Ahmad dan Tengku Puteri Raja Tengku Puteri Iman Afzan. — AlHijrah Online


AGONG SELESAI JALANI RAWATAN, PULANG BERSEMAYAM DALAM MASA TERDEKAT

KUALA LUMPUR: Istana Negara hari ini memaklumkan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah selesai menjalani rawatan keracunan makanan dan intervensi serta dinasihatkan menjalani rawatan susulan di Institut Jantung Negara (IJN).

Datuk Pengelola Bijaya Diraja Istana Negara, Datuk Ahmad Fadil Shamsuddin berkata rawatan keracunan makanan bermula apabila Al-Sultan Abdullah dimasukkan ke IJN pada malam 21 September 2020 (Isnin) dan rawatan intervensi pula dilakukan susulan Pengimejan Resonans Magnetik (MRI) pada 22 September 2020 (Selasa) yang telah menunjukkan kecederaan yang telah dialami oleh baginda ketika bersukan.

“Rawatan intervensi pada sendi-sendi lutut dan buku lali Al-Sultan Abdullah berlangsung dengan jayanya pada 24 September (Khamis).

“Seri Paduka Baginda kini berada dalam keadaan stabil serta tidak membimbangkan. Ekoran daripada rawatan intervensi ini, baginda telah dinasihatkan untuk menjalani rawatan susulan dengan pengawasan rapi pasukan pakar perubatan IJN,” katanya.

Ahmad Fadil berkata, Al-Sultan Abdullah dijadualkan berangkat pulang bersemayam di Istana Negara dalam masa terdekat setelah selesai menjalani rawatan susulan ini.

Selain itu katanya Al-Sultan Abdullah amat tersentuh hati dengan keprihatinan rakyat dan menzahirkan penghargaan serta terima kasih kepada seluruh rakyat yang telah mendoakan kesejahteraan baginda. — AlHijrah Online


LORI BAWA DURIAN TERBALIK

SEREMBAN: Sebuah lori dengan muatan durian terbalik di kilometer (km) 279.9 Lebuh Raya Utara Selatan (Arah Utara) berhampiran Nilai, tengah hari tadi.

Lori tersebut sedang menuju ke Kuala Lumpur dari Segamat, Johor.

Ketua Polis Daerah Nilai, Supt Mohd Fazley Ab Rahman berkata, kejadian berlaku kira-kira tujuh km dari kawasan rehat dan rawat (RnR) Seremban sekitar pukul 1.55 tengah hari.

“Kemalangan berpunca apabila lori yang dipandu lelaki berumur 25 tahun hilang kawalan dipercayai selepas tayar belakang pada bahagian kiri kenderaan itu pecah sebelum terbabas dan terbalik di lorong kiri lebuh raya.

“Pemandu lori dan kelindan berusia 52 tahun mengalami kecederaan ringan manakala buah durian yang dianggarkan seberat 1,000 kilogram (satu tan) bertaburan di atas jalan raya tersebut,” katanya.

Lapor BERNAMA, siasatan lanjut masih diteruskan dan kes disiasat Unit Siasatan Lebuhraya Bukit Aman di bawah “Rule 10 LN 166/59”.–AlHijrah Online


LELAKI DITEMUI LEMAS DI SUNGAI ALOR LEMPAH

HULU SELANGOR: Seorang lelaki berusia 28 tahun ditemukan lemas  ketika beriadah di sungai Taman Rekreasi Alor Lempah, Kuala Kubu Bharu di sini hari ini.

Menurut Pusat Gerakan Operasi Jabatan Bomba dan Penyelamat Malaysia (JBPM) Selangor, mayat mangsa ditemukan di dasar sungai kira-kira jam 1.21 petang tadi.

Katanya lokasi penemuan mangsa dalam anggaran 30 meter dari lokasi terakhir mangsa dilihat oleh saksi.

“Mayat mangsa diserahkan kepada pihak polis untuk tindakan lanjut,” katanya dalam kenyataan hari ini.

Terdahulu, pihaknya menerima panggilan kecemasan mengenai kejadian itu pada jam 7.54 pagi tadi dan pasukan Balai Bomba dan Penyelamat (BBP) Kuala Kubu Bharu telah digerakkan ke lokasi tersebut.

“Operasi mencari dan menyelamat turut dibantu Pasukan Penyelamat Di Air (PPDA) dari BBP Shah Alam dan BBP Pelabuhan Klang yang telah digerakkan ke lokasi kejadian bagi membantu kerja-kerja mencari mangsa.

“PPDA JBPM Selangor telah tiba di lokasi pada jam 10.50 pagi dan operasi pencarian mangsa dilakukan di kawasan berarus dan pada kedalaman air lima meter,” katanya.—AlHijrah Online


POKOK LANDSKAP DIPIJAK, DBKL RUGI RM700,000

KUALA LUMPUR: Dewan Bandaraya Kuala Lumpur (DBKL) merekodkan kerugian sebanyak RM700,000 selepas pokok landskap di sekitar ibu negara rosak dipijak pengunjung ketika sambutan Hari Kebangsaan 2022 Rabu lalu.

Datuk Bandar Kuala Lumpur, Datuk Seri Mahadi Che Ngah berkata, ia disebabkan kehadiran luar biasa pengunjung pada sambutan terbabit yang turut menyebabkan kesesakan teruk di sekitar ibu negara.

“Sebanyak RM700,000 kerugian dicatatkan membabitkan pokok hiasan yang rosak, ini risiko yang kita hadapi apabila menerima pengunjung yang ramai.

“Namun, kita sedang mencari jalan bagaimana nak menguruskan perkara ini dan ia cabaran yang perlu kita tangani,” katanya ketika ditemui pada Majlis Malam Penghargaan Media 2022 anjuran DBKL di sini pada Jumaat.

Beliau berkata, selain kerosakan pokok hiasan, terdapat banyak sampah seperti botol minuman di tepi jalan dan kawasan landskap yang ditinggalkan oleh pengunjung pada hari tersebut.

Terdahulu, tular beberapa foto di media sosial mengenai kesan kerosakan pada landskap selepas dipijak pengunjung yang menghadiri sambutan Hari Kebangsaan 2022 di ibu negara. –AlHijrah Online


PENGHANTAR MAKANAN MAUT MOTOR LANGGAR LUBANG

PETALING JAYA: Bagaikan musim. Lagi korban akibat terlanggar lubang di jalan raya. Terbaharu, seorang penunggang motosikal menjadi mangsa kejadian itu.

Insiden berlaku sekitar jam 1.15 tengah hari tadi di persimpangan lampu isyarat di Mutiara Damansara, sepanjang Jalan PJU 7/2, berhampiran pusat beli belah The Curve.

Mangsa berusia 31 tahun dipercayai melanggar lubang sebelum hilang kawalan dan terjatuh di bahu jalan.

Menurut Ketua Polis Daerah Petaling Jaya, ACP Nik Ezanee Mohd Faisal, mangsa disahkan meninggal dunia di tempat kejadian.

“Bedah siasat akan dilakukan selepas ujian COVID-19 dilaksanakan ke atas mayatnya.

Dalam pada itu, video mengenai kejadian dilapor tular di media sosial, termasuk Twitter.

Ia memaparkan situasi penunggang motosikal lain cuba membantu mangsa yang telah terbaring kaku ke tepi jalan raya.

Siasatan dijalankan di bawah Seksyen 41(1) Akta Pengangkutan Jalan 1987.

Semalam, nahas hampir serupa berlaku berhampiran pusat beli belah Mid Valley, membabitkan seorang warga emas berusia 75 tahun. Mangsa juga terkorban selepas motosikal yang ditungganginya melanggar lubang. – AlHijrah Online


180 kilogram daun ketum ditemui dalam serbuan

KUALA LUMPUR – Sebuah rumah kayu di Tumpat yang dijadikan transit penyeludupan daun ketum diserbu Pasukan Polis Marin (PPM) Wilayah Tiga Pengkalan Kubor, semalam.

Menurut laporan Sinar Harian, dalam serbuan jam 2.30 petang itu, daun ketum bernilai RM12,600 yang disorok di dalam rumah tersebut di Kubang Pak Itam, Pasir Mas ditemui.

Ketika serbuan dibuat, tiada sesiapa di dalam rumah yang tidak bernombor itu, kata Pegawai Pemerintah PPM Wilayah Tiga Pengkalan Kubor, Asisten Superintendan Mohd Rudzuan Ahmad.

“Selepas menggeledah rumah ini, kami menemui 180 kilogram daun ketum bertaburan di atas lantai.

“Daun ketum tersebut siap dibungkus didalam plastik lut sinar dipercayai untuk diseludup ke Thailand,” katanya.

Menurut beliau lagi, pihaknya menunggu di kawasan berdekatan untuk memerhati jika ada individu atau kumpulan ke rumah itu, namun selepas beberapa jam, tiada individu muncul untuk mengambil barangan tersebut.

Justeru itu beliau percaya rumah itu hanya dijadikan transit atau tempat simpanan sementara sebelum daun ketum diseludup masuk ke Thailand.

Kesemua barang rampasan dibawa ke Markas PPM Pengkalan Kubor untuk tindakan lanjut.


BAPA MAUT DALAM PERJALANAN HANTAR ANAK KE TADIKA

TANJUNG MALIM: Seorang bapa maut selepas motosikal ditunggangnya ketika dalam perjalanan menghantar anak ke tadika terlibat dalam kemalangan di Kilometer 122 Jalan Persekutuan Ipoh-Kuala Lumpur, di sini pagi tadi.

Mangsa, Muhammad Asri Shahrul Nizam, 26, yang dalam perjalanan menghantar anak perempuannya ke tadika disahkan meninggal dunia di lokasi kejadian.

Anak perempuannya, Puteri Hanamia Malaika, 6, yang membonceng motosikal cedera di kedua-dua tangan dan kaki kiri.

Ketua Polis Daerah Muallim Supt Mohd Hasni Mohd Nasir berkata, polis menerima laporan berhubung kejadian terbabit kira-kira jam 7.12 pagi.

Katanya kemalangan melibatkan sebuah motosikal Suzuki dan kereta Proton Persona.

“Siasatan awal di tempat kejadian mendapati kemalangan berlaku membabitkan kereta dipandu seorang guru wanita berumur 44 tahun menghala ke Slim River.

“Pemandu kereta dipercayai mengubah haluan dari kiri ke lorong kanan sebelum motosikal ditunggang mangsa yang dari arah Tanjung Malim melanggar bahagian belakang kanan kereta terbabit,” katanya.

Mohd Hasni berkata, akibat kejadian itu mangsa bersama anak perempuan terjatuh di atas jalan raya.

Pemandu kereta tidak mengalami sebarang kecederaan dan kedua-dua mangsa dihantar ke Hospital Slim River untuk tindakan selanjutnya.

Kes disiasat mengikut Seksyen 41 (1) Akta Pengangkutan Jalan (APJ) 1987.—AlHijrah Online


JAIS SIASAT ADUAN FAHMI FADZIL BERUCAP DALAM MASJID

SHAH ALAM: Jabatan Agama Islam Selangor (JAIS) menyiasat aduan berhubung Menteri Komunikasi dan Digital Fahmi Fadzil yang sedang berucap di ruang solat Masjid Nurul Yaqin, Kampung Melayu Seri Kundang, Rawang, semalam, seperti dilihat dalam beberapa gambar tular di media sosial.

Pengarah JAIS Datuk Mohd Shahzihan Ahmad berkata, pihaknya telah menerima aduan berhubung perkara tersebut.

“Siasatan lanjut akan dilakukan mengikut Seksyen 12 Enakmen Jenayah Syariah (Selangor) 1995 kerana disyaki menghina pihak berkuasa agama.

“Pihak JAIS telah menjalankan siasatan dengan memanggil Nazir Masjid berkenaan bagi mendapatkan keterangan dan tindakan selanjutnya akan dibuat setelah siasatan selesai dilakukan.

Dalam pada itu, JAIS menegaskan semua calon parti yang bertanding dalam Pilihan Raya Negeri (PRN) untuk berhati-hati ketika berada di dalam dan kawasan masjid atau surau.

Ia bagi mengelakkan sebarang perlakuan yang boleh membawa kepada perbuatan yang melanggar titah Sultan Selangor Sultan Sharafuddin Idris Shah serta ketetapan Majlis Agama Islam Selangor (MAIS).

“Tindakan tegas akan diambil kepada mana-mana pihak yang melanggar titah Sultan Selangor dan arahan MAIS,” katanya.—AlHijrah Online


BURSA MALAYSIA DIJANGKA TIDAK MENENTU MINGGU DEPAN

KUALA LUMPUR, 25 Jun – Bursa Malaysia dijangka menyaksikan dagangan tidak menentu minggu depan disebabkan sentimen pelabur yang lemah selepas keputusan pungutan suara yang tidak dijangka oleh Britain untuk keluar daripada Kesatuan Eropah, kata peniaga.

Naib Presiden dan Ketua Penyelidikan Runcit Affin Hwang Investment Bank Datuk Dr Nazri Khan Adam Khan berkata susulan prestasi saham global yang lemah, FTSE Bursa Malaysia KLCI (FBM KLCI) boleh mengalami pembetulan dengan paras 1,700 mata sebagai sasaran segera.

“Pada masa ini, pelabur mengambil pendekatan tunggu dan lihat terhadap pergerakan saham disebabkan mereka berhati-hati berikutan Brexit. “Minat pelabur kini beralih kepada aset selamat seperti bon dan emas,” katanya kepada Bernama.

Beliau berkata Bursa Malaysia dijangka diniagakan pada paras 1,600 untuk tempoh jangka pendek. Bagaimanapun, katanya prestasinya akan turut bergantung kepada pergerakan ringgit berbanding dolar AS.

Ketua Penyelidikan Kenanga Research, Chan Ken Yew, berkata FBM KLCI dijangka kekal dalam jajaran kecil minggu depan, selagi ia masih dihadkan di bawah paras halangan 1,605-1,625.

“Memandangkan petunjuk lemah, kami tidak menolak pembetulan seterusnya ke arah paras yang dijangka dalam tempoh terdekat,” katanya.

Bagi asas mingguan, petunjuk pasaran FTSE Bursa Malaysia KLCI (FBM KLCI) menambah sebanyak 9.87 mata kepada 1,634.05 daripada 1,624.18 minggu lepas. Indeks FBM Emas naik 35.89 mata kepada 11,393.31, Indeks FBMT100 meraih 333.14 mata kepada 11,393.31 dan Indeks FBM Emas Syariah meningkat 41.54 mata kepada 11,968.84.

Mengikut sektor, Indeks Kewangan menokok sebanyak 38.98 mata kepada 14,074.91 dan Indeks Perusahaan naik 17.72 mata kepada 3,071.60. Indeks Perladangan susut 29.1 mata kepada 7,539. 27.

Jumlah dagangan mingguan menambah 2.33 bilion unit bernilai RM2.3 bilion daripada 1.12 bilion unit bernilai RM1.42 bilion minggu lepas. Jumlah dagangan Pasaran Utama meningkat kepada 1.35 bilion saham bernilai RM2.17 bilion daripada 701.96 juta saham bernilai RM1.36 bilion sebelum ini. Jumlah dagangan waran naik kepada 530.20 juta unit bernilai RM127.60 juta daripada 151.11 juta unit bernilai RM22.23 juta pada Jumaat lepas.

Pasaran ACE naik kepada 338.96 juta saham bernilai RM61.84 juta daripada 263.73 juta saham bernilai RM37.87 juta minggu lepas.

BERNAMA


CITF SETUJU CADANGAN KPM UTAMAKAN VAKSIN KEPADA MURID KELAS PEPERIKSAAN

KUALA LUMPUR: Jawatankuasa Petugas Khas Imunisasi COVID-19 (CITF) menerima cadangan Kementerian Pendidikan Malaysia (KPM) untuk mengutamakan suntikan vaksin COVID-19 kepada pelajar yang menghadapi peperiksaan tahun ini.

Menteri Kanan (Pendidikan), Datuk Dr Mohd Radzi Md Jidin berkata, CITF bersetuju dengan cadangan yang diusahakan KPM bagi memastikan pelajar-pelajar tersebut diberi keutamaan terlebih dahulu.

“Alhamdulillah! Cadangan KPM agar pelajar kelas peperiksaan diberi keutamaan untuk divaksin telah dipersetujui oleh CITF yang dipengerusikan Menteri Sains, Teknologi dan Inovasi (MOSTI), Khairy Jamaluddin Abu Bakar.

“KPM sentiasa komited untuk terus melakukan yang terbaik,” katanya dalam hantaran di Facebook.

Sebelum ini, Ketua Pengarah Kesihatan, Tan Sri Dr Noor Hisham Abdullah memaklumkan vaksin Comirnaty keluaran Pfizer-BioNTech diluluskan bagi kegunaan individu berumur 12 tahun dan ke atas.

Keputusan tersebut dibuat dalam Mesyuarat Pihak Berkuasa Kawalan Dadah (PKBD) kali ke-359 Berkenaan Pendaftaran Vaksin COVID-19.

Sementara itu, Radzi menyatakan bahawa lebih 90,000 warga pendidik setakat ini telah menerima sekurang-kurangnya satu dos suntikan vaksin.

Khairy Jamaluddin yang juga merupakan Menteri Penyelaras Progam Imunisasi COVID-19 Kebangsaan (PICK) sebelum ini berkata, pihaknya sedang bekerjasama dengan KPM berkaitan pemberian vaksin kepada pelajar peperiksaan selain guru dan kakitangan sekolah.

“Pendapat saya, mereka yang menghadapi peperiksaan awam ini perlu untuk kembali ke sekolah sebagai persediaan peperiksaan akan datang,” katanya.—AlHijrah Online


JAWI ANJURKAN WEBINAR KECINTAAN KEPADA NABI MUHAMMAD SAW

KUALA LUMPUR: Jabatan Agama Islam Wilayah Persekutuan (JAWI) akan menganjurkan Webinar: International Discourse on Maulidur Rasul SAW pada Khamis, 12 November bermula 9 malam hingga 11 malam.

Penganjuran webinar ini mendapat kerjasama Pejabat Mufti Wilayah Persekutuan, Institut Kefahaman Islam Malaysia (IKIM) dan Persatuan Ulama’ Malaysia (PUM).

Seramai 12 orang tokoh terkemuka dari dalam dan luar negara yang akan membicarakan topik dalam webinar tersebut yang bertemakan “Loving Our Prophet Across Continents”.

Webinar tersebut akan dikendalikan dalam Bahasa Inggeris dan Bahasa Arab.

Dalam mewujudkan kecintaan kepada Nabi Muhammad SAW, penganjuran webinar ini turut bermatlamat mewujudkan kesedaran tentang isu penghinaan ke atas Rasulullah SAW yang menyebabkan kemarahan seluruh umat Islam di dunia.

Ucaptama webinar akan disampaikan oleh Mufti Wilayah Persekutuan, Sahibus Samahah Dr Luqman Abdullah.

Tokoh-tokoh dan agamawan tanah air yang akan membuat pembentangan termasuklah Setiausaha Politik Menteri di Jabatan Perdana Menteri, Datuk Wan Mohamad Abdul Aziz, Pengarah JAWI, Mohd Ajib Ismail, dan Imam Besar Masjid Wilayah Persekutuan.Muhyidin Aziz @ Saari.

Turut serta, Profesor Dr Mohd Roslan Mohd Nor, Ketua Jabatan Sejarah dan Tamadun Islam, Akademi Pengajian Islam Universiti Malaya, merangkap Setiausaha Agung Persatuan Ulama’ Malaysia.

Turut terlibat, cendekiawan Islam dari Turki, Pakistan, Amerika Syarikat, Kanada, Qatar, Brunei, India serta Indonesia.


DUA RAKYAT MALAYSIA MAUT NAHAS DI MESIR

KAHERAH: Sekurang-kurangnya 28 termasuk pekerja tekstil dan beberapa pelancong Asia terbunuh dalam dua kemalangan berasingan di Mesir semalam.

Akhbar al-Ahram melaporkan nahas tersebut berlaku apabila bas yang membawa pekerja tekstil berlanggar dengan sebuah kereta di laluan antara bandar Port Said dan Damietta di kawasan utara.

“Sekurang-kurangnya 22 lelaki dan seorang wanita yang bekerja di sebuah kilang pakaian terbunuh manakala lapan yang lain cedera,” jelas laporan itu lagi.

Difahamkan, kemalangan itu berlaku beberapa jam selepas dua bas membawa pelancong merempuh sebuah trak di laluan ke resort Ain Sokhna di Laut Merah.

Sumber perubatan memaklumkan dua wanita rakyat Malaysia dan seorang lelaki India maut bersama tiga warga tempatan.

Menurutnya, kira-kira 24 yang lain turut alami kecederaan dan ada yang cedera parah.

Ia bagaimanapun tidak memberikan butiran lanjut tentang insiden itu.

Kemalangan jalan raya adalah kejadian yang sering berlaku di Mesir berikutan kebanyakan laluan tidak diselenggara dengan baik dan pelaksanaan peraturan yang lemah.

Data Biro Statistik menunjukkan berlaku 8,480 kemalangan di Mesir pada 2018 berbanding 11,098 pada tahun sebelumnya. – SINAR HARIAN


IBADAH HAJI: JEMAAH JANGAN TERPEDAYA TAWARAN ORANG PERSEORANGAN, SYARIKAT

BATU PAHAT: Umat Islam di negeri ini diingatkan agar tidak terpedaya dengan mana-mana tawaran daripada syarikat atau orang perseorangan untuk mengerjakan ibadah haji terutama menjelang musim haji tidak lama lagi.

Pengerusi Jawatankuasa Hal Ehwal Agama Islam Johor Mohd Fared Mohd Khalid berkata Jabatan Agama Islam Negeri Johor (MAINJ) ada membuat pemantauan dan setakat ini tiada laporan mengenainya.

Beliau berkata pihaknya ada menerima satu laporan melibatkan penipuan tawaran haji tahun lepas.

“Setakat ini tiada (laporan), itu sebab kita beri nasihat awal supaya jangan ada jemaah kita yang terpedaya dengan ejen atau kumpulan yang tidak berdaftar dengan Tabung Haji kerana semua pemergian (melibatkan haji) adalah melalui agensi itu,” katanya kepada Bernama pada majlis Riang Ria Klasik Aidilfitri di Rumah Orang Semerah 2023, di sini baru-baru ini.

Mohd Fared berkata seramai 3,557 rakyat Johor diberi tawaran menunaikan ibadah haji tahun ini.

Menurutnya jumlah itu membabitkan 14 penerbangan sama ada menerusi Lapangan Terbang Antarabangsa Senai (LTAS) terus ke Tanah Suci atau dari LTAS ke Lapangan Terbang Antarabangsa Kuala Lumpur (KLIA) terlebih dahulu.

“Penerbangan pertama pada 30 Mei ini melibatkan 142 jemaah, manakala penerbangan terakhir pada 6 Jun,” katanya.

Mohd Fared juga mengingatkan agar jemaah haji yang telah menerima tawaran supaya membuat persiapan dan menjaga diri sebaiknya berikutan cuaca panas kebelakangan ini.

“Kita difahamkan cuaca tahun ini lebih panas daripada biasa. Saya menasihatkan semua jemaah haji supaya menjaga kesihatan dan mengikut semua garis panduan yang ditetapkan oleh Tabung Haji,” katanya.–AlHijrah Online


NAMA CALON PH MASIH DISENARAI DALAM KERTAS UNDI

ROMPIN: Nama calon Pakatan Harapan (PH) Mohd Fadzli Mohd Ramly bagi kerusi Dewan Undangan Negeri (DUN) Tioman pada Pilihan Raya Umum ke-15 (PRU15) masih tertera di kertas undi walaupun dilaporkan calon itu memberi laluan calon Barisan Nasional (BN).

Pengarah Suruhanjaya Pilihan Raya (SPR) Pahang Datuk Zamree Hamli berkata status pencalonan tidak boleh diubah selepas tempoh penamaan calon ditutup walau apa pun pengumuman dibuat oleh pihak parti  bertanding.

Zamree berkata Mohd Fadzli daripada Amanah, iaitu komponen dalam PH, juga boleh terus berkempen dan pengundi juga masih boleh memberi undi kepada calon tersebut.

“SPR cuma menyediakan gelanggang untuk calon bertanding. Keputusan mereka untuk beri laluan itu atas dasar politik mereka sendiri,” katanya ketika dihubungi hari ini berhubung kenyataan Amanah yang bersetuju memberikan laluan kepada calon BN dalam saingan DUN Tioman, mengambil kira perkembangan BN dan PH membentuk kerajaan negeri Pahang.

PRU15 DUN Tioman akan berlangsung 7 Dis ini, selepas ditangguhkan berikutan kematian calon Perikatan Nasional (PN) Md Yunus Ramli, 61, pada 3.30 pagi hari pengundian 19 Nov lepas, dipercayai akibat serangan jantung.

Proses penamaan calon bagi DUN Tioman berlangsung pada 24 Nov lepas manakala 3 Dis ini ditetapkan hari pengundian awal.

Dalam pilihan raya itu, Mohd Fadzli sepatutnya berhadapan dalam saingan lima penjuru melibatkan calon BN Datuk Seri Mohd Johari Hussain, Nor Idayu Hashim (PN), Osman A Bakar (Pejuang) dan Sulaiman Bakar (Bebas).

Daftar Pemilih Pilihan Raya yang akan digunakan mengandungi 28,465 pemilih terdiri daripada 28,200 pengundi biasa, 262 anggota polis dan tiga Pengundi Tidak Hadir Luar Negara.

Sebelum ini, Mohd Fadzli dilaporkan bersedia memberi laluan kepada calon BN jika diarahkan pucuk pimpinan parti susulan kerjasama antara dua parti tersebut di Pahang selepas PRU15.-AlHijrah Online


AGONG BERANGKAT KE ABU DHABI, BERI PENGHORMATAN TERAKHIR

SEPANG: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berangkat ke Abu Dhabi, Emiriah Arab Bersatu (UAE) bagi memberi penghormatan terakhir kepada Presiden UAE dan juga Pemerintah Abu Dhabi Sheikh Khalifa bin Zayed Al Nahyan, yang mangkat Jumaat lepas.

Pesawat khas yang membawa Seri Paduka berlepas dari Kompleks Bunga Raya, Lapangan Terbang Antarabangsa Kuala Lumpur (KLIA) di sini, pada kira-kira 4.20 petang.

Lawatan khas Al-Sultan Abdullah ke Abu Dhabi itu turut diiringi Datuk Pengelola Bijaya Diraja Istana Negara Datuk Ahmad Fadil Shamsuddin, Ketua Protokol Wisma Putra Datuk Wan Zaidi Wan Abdullah dan Ketua Pegawai Istiadat Kerajaan Bahagian Istiadat dan Urusetia Persidangan Antarabangsa Datuk Rozainor Ramli.

Timbalan Menteri Luar Datuk Kamarudin Jaffar dan Timbalan Ketua Setiausaha Kanan Jabatan Perdana Menteri Datuk Sollehuddin Alyubi Zakaria hadir mengucapkan selamat berangkat kepada baginda.

Sebelum berangkat, Seri Paduka melalui kawalan kehormat setempat Batalion Pertama Rejimen Askar Melayu Diraja terdiri daripada dua pegawai dan 26 anggota.

Istiadat penghormatan terakhir Almarhum dijadualkan berlangsung selama tiga hari bermula semalam.

Malaysia dan UAE juga mempunyai hubungan dua hala yang rapat dan mesra di pelbagai peringkat, termasuk kedua-dua pemimpin negara dan sesama rakyat.

Al-Sultan Abdullah sebelum ini berkenan supaya bendera peribadi Seri Paduka dikibarkan secara separuh tiang di Istana Negara selama lima hari berturut-turut bermula semalam sebagai tanda berkabung atas kemangkatan Sheikh Khalifa.–AlHijrah Online